
Motto: 

„Dragoș, mândru ca un soare, 
A plecat la vânătoare! 
Ghioaga fi săgeata lui, 

Fac pustiul codrului!” 


(Cântec popular) 


CAPITOLUL I. 


In care aflăm de unde are voievodul Dragoș din Maramureş un prea frumos 
inel de aur cu piatră de smaragd, ce oglindește parcă tot verdele pădurilor, 
şi mai cunoaștem şi o mică taină de dragoste. 


Ospăţul era în toi. Mesenii se aflau după sorbirea multor cupe de vin 
chihlimbarul, când limba se dezleagă, firea se înveselește și voia bună pune 
stăpânire pretutindenea. 

Măcar că vremea era către sfârşitul primăverii, nopţile maramureșene 
se lăsau cu răcoare, și boierul Laţcu ţinuse să-și sărbătorească a cincizecea 
zi de naştere în sala cea mare de stejar a uriaşei sale case, ce putea cuprinde 
peste o sută de oameni. 

Bucuria boierului era că de astă dată masa lui fusese cinstită de către 
voievodul Dragoș al Maramureșului, care venise să ia parte la petrecere cu 
toată curtea lui de la Cuha. 

Aci, la mare preţ, se afla carnea de căpriori, mistreți, iepuri şi fazani. 

Sala avea o intrare largă, cu uși de tisă, înnegrite cu fum și bătute în 
fier, şi două ieşiri în părţi. În fund, peretele era întreg. Acolo, boierul Laţcu 
îl poftise pe voievodul Dragoș să se aşeze, iar el pornise către celălalt capăt. 
Dar Dragoș îl chemase înapoi și-i spusese, zâmbind, cu prietenie: 

— Locul de cinste nu poate fi decât la unul din capetele mesei. Se 
cuvine, dar, a-l împărți împreună! Rogu-te, deci, a sta în dreapta mea... Și 
dă poruncă să se înceapă ospăţul! 

Laţcu îşi plecă fruntea în semn de încuviințare. Dragoş ridică de pe 
masă cupa ce-i fusese umplută cu vin și grăi: 

— Doresc să închin această cea dintâi cupă în sănătatea domniei tale, 
boier Laţcule, preaiubitul meu prieten și drag mie că un frate bun și 
credincios. Să trăieşti sănătos încă pe atât... şi să te sărbătorim toţi cei de la 
această cinstită masă, când vei împlini veacul. De asemenea, îi urez multă 
sănătate și ales noroc preafrumoasei domniei tale fiice Dana, precum și un 
soţ vrednic de ea, şi îmi arăt aci dorința de a-mi fi cât mai curând cinstită 
fină de cununie! 

Urale puternice se ridicară îa aer şi toţi mesenii își ciocniră cupele cu 
bucurie. 


Dana, fiica boierului Laţcu, era vestită pentru frumuseţea, bunătatea și 
hărnicia ei nu numai în ţinutul Maramureșului, ci în tot Ardealul şi în Ţara 
Ungurească. 

Răspunse Laţcu, îmbujorat de plăcere: 

— Am să-i spun, măria ta, şi are să fie aceasta cea mai mare bucurie a 
ei. Şi eu îți aduc marea mea mulțămită pentru aleasa cinste ce o arăţi casei 
mele. Bine ştii atât măria ta, cât şi prietenii şi oaspeţii noştri, că alt bun pe 
lume eu nu am decât pe această copilă, care n-a avut parte de mamă, din 
clipa în care s-a născut chiar. Să-i dea Dumnezeu norocul ce i-l dorim cu 
toți. 

La aceste vorbe, unul dintre oaspeţii ce se afla la marginea mesei 
dinspre intrare tresări dureros şi dădu repede peste cap cupa ce abia îi fusese 
umplută, de parcă ar fi vroit să se ameţească mai repede, ca să-și uite 
gândurile ce-l frământau. Era un bărbat tânăr, subțire, dar bine făcut la trup, 
cu părul castaniu și ochii căprui. Purta straie verzi de vânător, încinse cu un 
cordon lat de piele neagră, bătut în nasturi de argint; și avea în stânga un 
junghi cu mâner de com de cerb și teacă de piele scorțoasă. 

— Ce e, Radule, cu tine, ce te-a neliniștit? îl auzi acesta pe tovarășul 
său de masă din stânga. 

Tânărul vânător se uită la el, zâmbi îndurerat și nu-i răspunse. Apoi își 
îndreptă privirea spre capul mesei, unde voievodul Dragoș vorbea cu 
boierul Laţcu. 

Semănau într-atât aceşti doi bărbaţi, de ai fi spus că sunt fraţi gemeni. 
Aceeași statură înaltă, aceeași privire semeaţă, plină de îndrăzneală, acelaşi 
păr negru, desfăcut în cărare la mijloc şi revărsat în plete pe umerii lor laţi. 

O singură deosebire, la înfățișare: Dragoş îşi rădea barba şi purta 
mustăţi lungi și întoarse în sus, iar boierul Laţcu purta barbă mare, bogată. 
Și o singură deosebire la firea acestor doi bărbaţi: Dragoş era de o mare 
bunătate, pe când boierul Laţcu era aspru, neîndurat. 

Și Radu Bradu îi iubea pe amândoi deopotrivă, cu toate că Laţcu, 
căpetenia sa de oaste, îl înfruntase cu răutate în multe împrejurări şi se purta 
cu el după cum îi veneau toanele. 

— Pe Dragoș-Vodă — oftă Radu -— îl iubesc din suflet ca pe domnul 
meu... pentru neasemuita lui vitejie şi bunătate; iar pe boierul Laţcu îl 
iubesc fără de voia mea... numai pentru că e tatăl Danei. 

Boierul Laţcu se înveselise la această îmbelșugată masă, cum de mult 
nu mai fusese. Și privind la mâna stângă a lui Dragoş-Vodă nu se mai sătura 


uitându-se la inelul ce-l purta acesta pe degetul mijlociu: un inel lat de aur, 
cu o gheară, în care era prins un smaragd mare cât un ou de vrabie. 

Dragoș-Vodă îi prinse privirea și îi făcu întrebare cu ochii, la care 
Laţcu îndrăzni a spune: 

— Slăvite doamne, de când te cunosc, te știu cu acest frumos și 
nepreţuit inel pe deget. De multe ori m-am gândit, dar n-am cutezat a te 
întreba care-i povestea lui, că astfel de lucruri la oamenii noștri n-am văzut 
şi nici chiar maiestatea sa Ludovic al Ungariei nu are asemenea sculă de 
preţ. S-ar părea că tot verdele codrilor noștri se oglindeșic-n această 
minunată piatră! 

— O, prietene Laţcule, nici nu poate avea nimeni — răspunse Dragoș, 
întrucât acest odor de pe degetul meu a fost al unui mare împărat şi e vechi 
de peste un veac și jumătate. 

La auzul unor asemenea vorbe, o tăcere adâncă se aşternu în încăpere. 
Dragoș continuă: 

— El a fost al lui Ioniță Assan, ţarul românilor și al bulgarilor, și i-a 
fost dăruit de Papa Inochentie al treilea, împreună cu schiptrul şi coroana de 
împărat. Și după împăratul Ioniță l-au purtat toți urmașii săi, până a ajuns la 
bunica mea, fiica lui Căliman al doilea, cel din urmă împărat din neamul 
Asăneștilor. 

Bunica i-a dăruit inelul singurului ei vlăstar, Bogdan, tatăl meu, care, 
la rândul său, mi l-a lăsat mie când am împlinit douăzeci şi unu de ani! 

— Întru mulţi şi mulţi ani să trăieşti și să-l porţi, măria ta! izbucniră 
mesenii, ridicându-se în picioare şi ciocnindu-și cupele cu veselie. 

Petrecerea se spărsese despre ziuă şi oaspeţii porniseră către casele lor 
veseli, zgomotoşi și cam pe două cărări. 

La casa boierului Laţcu rămăseseră numai oamenii săi de curte şi 
slujitorii. Cocoşii cântau pe întrecute, vestind revărsatul zorilor, și o geană 
de lumină se arătă subțire, strecurându-se printre brazii înalţi şi negri-verzui 
ce străjuiau curtea. În pridvorul casei mai stăruiau încă două umbre, care 
parcă nu avuseseră vreme să isprăvească o vorbă începută. 

— Niciodată nu l-am văzut pe boierul Laţcu atât de vesel ca în noaptea 
asta! spuse Costea lui Radu. 

Tânărul vânător răspunse oftând din adânc: 

— Am băgat și eu de seamă! Să fie oare că voievodul Dragoș a luat 
parte la petrecerea lui? 


— Şi asta, dar bănuiesc că bucuria cea mai mare a lui Laţcu e 
făgăduiala lui Dragoş că-i va cununa fata. 

La auzul acestor vorbe, Radu tresări dureros şi tremur de neliniște îl 
cuprinse. 

— Dar ce-i eu tine? se mira Costea. Tremuri? 

— Mă cam luă cu frig. Așa-s dimineţile de mai, răcoroase! 


CAPITOLUL II. 


Se povestește despre două mari vânători ale lui Dragoș- Vodă și-ale 
însoţitorilor săi. 


Vara trecuse în liniște, ca niciodată de mulţi și mulţi ani, iar toamna 
acestui din urmă an, 1359, se vedea bogată în roade și blândă. Salcâmii şi 
castanii înfloriseră a doua oară, semn — spuneau bătrânii — că va fi toamnă 
lungă şi dulce. 

Voievodul Dragoş hotărâse în această zi de joi vânătoare în părțile de 
miazăzi ale Maramureșului. Sălbăticiunile pădurilor se înmulţiseră din cale- 
afară, și oamenii nu mai aveau liniște din pricina lor. Mistreţii dădeau buzna 
prin sate, urşii se îndulciseră la stupi și chiar la mioare; până și iepurii 
prinseseră inimă vitează şi făceau prăpăd în grădinile cu varză. 

Oamenii boierului Laţcu se pregăteau zoriţi de trei zile, şi acum erau 
gata de plecare către curtea de la Cuha a lui Dragoș-Vodă, unde era 
poruncită adunarea tuturor vânătorilor maramureșeni. 

Caii zvâcneau scurt sub șeile bine strânse și bocăneau cu copitele în 
pietrele ogrăzii, de săreau scântei. Nici șoimii nu mai aveau astâmpăr. 
Măcar că vânătoaroa se hotărâse pentru vietăți mari cu blană, boierul Laţcu 
socotise că nu strică să fie oamenii pregătiţi şi pentru cele cu pene, mai cu 
seamă că la iepuri, la iezi şi chiar la vulpi şi la lupi, șoimii se dovediseră la 
fel de dibaci vânători. 

Așa că-i spusese din timp lui Radu să se îngrijească de șoimii lui: 

— Baga de seamă, flăcăule, că, până astăzi, măria să Dragoș nu ţi-a 
văzut îndemânarea la vânătoarea cu șoimi. Ştie de la mine că ai fi cel mai 
priceput vânător şi șoimar... Şi că păsări vânătoare cum sunt cele învăţate 
de tine nu se află în tot ţinutul Maramureşului, dar ce zic eu? În tot 
Ardealul! Cată a nu mă da de rușine! 

Radu zâmbi cu plăcere, dădu uşor din cap şi răspunse: 


— Mărite stăpâne, din partea aceasta nici o grijă. Șoimii noştri sunt 
aprigi și abia aşteaptă să-i pornesc. Măria să Dragoș va fi mulțămit și cred 
că va dori să aibă unul din aceşti şoimi... Bănuiesc că pe Porumbacu chiar! 

— De-l va pohtl. Îl va avea! hotărî Laţcu. Vei griji tu de altul, la fel de 
bun, în locu-i! 

Vorbirea aceasta între cei doi vânători o auzise fără să vrea Dana, fiica 
boierului Laţcu. Larma făcută de pregătirile plecării n-o mai lăsase să 
doarmă de la miezul nopţii. Deschisese larg fereastra și acum sorbea cu 
nesat miresmele venite din depărtare ale florilor de salcâm şi castan. 
Cuvintele de laudă rostite de către tată său lui Radu îi îmbujoraseră obrajii 
de plăcere și un surâs de o clipă flutură pe buzele ei roşii ca de cireşe. 

Simţind că sunt priviţi, Laţcu și Radu ridicară amândoi deodată 
capetele spre fereastra de sus. 

Faţa boierului se înseninase ca de o mare bucurie; întotdeauna când își 
privea faţa părea alt om, era preschimbat cu desăvârşire. 

— Bună dimineaţa, fata tatii! Cum ai dormit? 

— Sărut mâna, tăicuţă! Aproape bine! Nu m-au prea lăsat vânătorii 
domniei tale! 

Radu se înclină şi rămase cu capul plecat câteva clipe. Laţcu îşi urmă 
vorba: 

— Dar peste câteva zile, când vei avea de gătit fripturi de vânat ales, 
căpriori, mistreți, sau iepuri, ai să te bucuri, nu? 

— Mai bucuroasă aş fi, taică, să nu te știu în primejdiile ascunse ale 
vânătaarei. De câte ori aţi plecat la asemenea trebi, v-aţi întors mai puţini cu 
unul sau doi oameni. Şi chiar dacă v-aţi întors vreodată toţi, unul-doi tot 
erau vătămați pentru toată viaţa lor! 

— Nu te teme, că nu mă mai avânt eu că acum douăzeci de ani. Şi- 
apoi... la primejdie îl am pe Radu lângă mine! 

— Luaţi şi șoimii? 

— Îi luăm pentru orice nevoie! 

— Şi-ntr-devăr face şoimul tot ce i se poruncește? 

— Precum ai grăit, fata tatii! 

— Aşa... l-aţi putea trimite la mine pe acela de pe mâna jupânului 
Radu? 

Boierul Laţcu râse înveselit și-i grăi, cu mândrie nestăpânită, tânărului 
vânător, care încremenise, neştiind ce să facă: 


— Radule, arată-i jupâniţei Dană de ce sunt în stare șoimii noștri! 
Radu se înclină cu adânc respect şi, înainte de a-i vorbi şoimului, privi în 
jurui, ochi o tufănică într-un strat de flori de lângă el, o rupse grăbit şi-i grăi 
prietenului său înaripat, mângâindu-l pe cap: 

— Porumbacule, puiul meu, ia tufănica... şi du-o domniţei Dana! 

Pasărea, când văzu floarea, înţelese, o prinse în cioc şi aşteptă cuminte: 
Radu îi desfăcu lănţugul, întinse mâna către fereastră și strigă: 

— Acolo! 

Și lăsând șoimul în voia lui, urmărit cu nesaţ de către boierul Laţcu, 
tânărul îşi pironi privirile asupra fetei care-și ridicase capul în aşteptare. O 
sorbea din ochi pe această făptură de o rară gingăşie şi frumuseţe. Părul ei 
negru, cu cărare la mijloc, era împletit în două cozi groase, ce le purta pe 
spate. Ochii-i umezi, ca de căprioară tânără, străluceau întocmai unor 
cărbuni abia aprinşi; obrajii erau crini și răsură laolaltă. Subţire, dar bine 
împlinită, i se părea tânărului cuprins de friguri o zână desprinsă din 
poveştile bătrâne. 

Din visarea de o clipă îl trezi șoimul care se ridicase uşor, se roti acum 
de două ori și porni săgeată către fereastră, așezându-se întâi pe pervaz, 
apoi mai îndrăzneţ chiar pe mâna fetei, înlemnită de uimire. 

Fata îi luă floarea cu stânga, cu dreapta îl mângâie pe șoim de câteva 
ori, spunându-i apoi, cu gingășie, în şoaptă: 

— Acum întoarce-te la... Radu! 

Șoimul zbură lin înapoi şi se aşeză cuminte pe brațul stăpânului său. 
Acesta îl mângâie de asemenea și-l sărută lung, drept mulțămită pentru 
isprava făcută; asta de ochii boierului Laţcu, căci sărutul lui era cu gândul la 
mâna subţire și albă care se plimbase asupra isteţei păsări. 

Tot timpul cât dură această scurtă şi neașteptată întâmplare, inima lui 
Radu bătu mai puternic ca niciodată de când se ştia pe lume. Nici în cele 
mai aprige lupte n-o simţise zvâcnindu-i astfel. Numai cei doi tineri 
pricepuseră că, în aceste două zboruri ale șoimului, se mai petrecuse şi 
altceva; boierul Laţcu, însă, era atât de bucuros că-și uimise fata... încât nu 
băgase de seamă nimic. 

— Ha, ha! râse el înveselit, ai văzut, fata tatii? Ei, cam tot aşa se 
petrece şi la vânătoare, numai că acolo şoimii noștri prind păsări, nu flori. 
Aşa! Şi acum, Radule, scoate cornul și cheamă-i pe toţi, ca să pornim spre 
curtea măriei sale Dragoş-Vodă. Aş voi ca eu să ajung cel dintâi, ca- 
ntotdeauna. 


Când vânătorii se adunară gata de plecare, Dana pieri din cadrul 
ferestrei. Un răpăit mărunt de piciorușe repezi se auzi pe scările de lemn ce 
duceau de la cât înspre încăperile de jos; fata se ivi în cerdac, de unde 
coborî grabnic în curte și alergă spre tatăl său, cuibărindu-i-se la piept. 

Bătrânul o strânse cu dragoste, o sărută pe frunte şi o mângâie pe păr. 
Apoi, punând mâna stângă pe şa și piciorul în scară, se aburcă pe spatele 
calului, care și porni de îndată. 

— Să ne vedem sănătoși, fata tatei! 

— Sărutăm dreapta, tăicuţă! Să veniţi sănătoşi... cu toţii! 

Ceata vânătorilor porni, avându-l în cap pe boierul Laţcu, care-și 
înfipsese pintenii în burta calului, grăbindu-l și mai tare. În coada 
convoiului rămăsese Radu, căruia i se păruse că șaua e prea largă şi 
întârziase câteva clipe, s-o mai strângă puţin în chingi. 

Apoi, fără să se ajute de mâini, sări și el în şa şi, pornind, se răsuci cu 
totul către cerdac, ridicând dreapta, spre a-i răspunde domniţei Dana, care-şi 
flutură, în semn de bun rămas, mânuţa-i albă, ce părea o porumbiță cuprinsă 
de neliniște. 

Dar nici n-apucase Dragoș-Vodă să iasă bine în pridvorul măreţului său 
palat de la Cuha, spre a-l primi pe boierul Laţcu, că liniştea ce stăpânea 
văzduhul în acel ceas al dimineţii de toamnă fu turburată din depărtare de 
nişte strigăte pline de groază, ce se apropiau din ce în ce: 

— Tătarii! ... Vin tătarii! 

Și, până să se dumerească cei de față ce se întâmplase, trei români 
maramureşeni, cu straiele rupte şi afumate și cu pletele în vânt, se năpustiră 
pe poarta larg deschisă. 

— Dar ce-i, oameni buni? îi întrebă Dragoş-Vodă, liniştiţi-vă şi grăiți! 

— Măria ta, despre Siret au dat navală asupra noastră hoardele 
dușmane, ne-au spart casele, ne-au răsipit avutul, ...ne-au dat foc şi ne-au 
răpit femeile şi copiii. E prăpăd, măria ta, și te rugăm de ajutorare, că noi 
singuri nu putem face faţă urgiei. 

Voievodul coborî grăbit în mijlocul vânătorilor, care, îndârjâţi, îi 
aşteptau cuvântul. 

— Ziceţi că despre Siret au năvălit? Nu este pentru întâia oară când fac 
ei asemenea jafuri! Dar cată să fie aci, la noi, pentru cea din urmă oară. 
Maiestatea sa Ludovic Angevinul al Ungariei şi măria să Nicolae- 
Alexandru Vodă Basarab de la Ţara Românească au avut mult de furcă cu ei, 
până să-i pună cu botul pe labe. Să pornim dară... să-i aflăm, să-i spargem 


şi să-i împrăștiem precum vântul pulberea; și să-i facem să nu mai calce 
ținuturile noastre în vecii vecilor. lată, oameni buni, precum vedeţi, noi ne 
pregătiserăm de vânătoare! Vom lăsa, însă, fiarele pădurii în liniște și ne 
vom îndrepta vânătoarea către fiarele cele cu două picioare care nu vădesc 
pic de omenie. Şi fi-va aceasta o vânătoare mai mare, mai grozavă şi cu 
mult mai de folos decât cea plănuită dintru început. Să se dea cai şi arme 
acestor oameni! Purcedeţi înapoi de unde aţi venit, ridicaţi-i pe toţi cei ce se 
pot bate și așteptaţi-ne... că va să mai strângem și noi oaste... să-i răzbim şi 
să-i alungăm pe vrăjmaşi pentru totdeauna. 

Dar goana după duşmani ţinu mai mult decât se așteptaseră oștenii 
maramureşeni. Căci ţipenie de cotropitor nu se ivise în calea lor. Urme de- 
ale jefuitorilor da, din belşug: case arse, gospodării risipite, foc și pradă 
pretutindeni. Altminteri, se aflau numai oamenii locurilor, jeluindu-se și 
arătându-le cu mâinile înnegrite de funinginea pârjolului încotro fugiseră 
prădătorii. 

Oastea lui Dragoș străbătuse pasul de hotar al Maramureşului şi, 
trecând prin văd Bistriţa, aproape de izvoare, pătrunsese în ţara vecină și ea 
călcată de aceiași vrăjmași. 

Din goana mare, în care venise până aci, Dragoș își struni calul și 
începu să-l poarte la pas. Vederea acestor locuri noi îl fermecase cu totul. 
Privea plin de încântare în faţă şi în juru-i și nu se mai sătura. Munţii se 
înălțau semeţi; pe crestele lor, brazii falnici atingeau cu vârful tremurător 
norii alburii ce pluteau pe cerul albastru aidoma unor trâmbe uşoare de fum 
pe întinsul unei ape. La stânga, se auzea clipocind un izvor limpede, ce 
parcă te îmbia să descaleci şi să-ţi astâmperi setea în unda lui cum e 
cleştarul. Printre copacii pădurii erau risipiţi mesteceni, care spărgeau 
întunericul cu argintul coajei lor binecuvântate, asemeni unor uriașe 
lumânări de ceară albă. Iar păsările se așezau pe câte o ramură, se legănau 
de câteva ori, și apoi începeau să-și reverse în cântece tremurate focul 
bucuriei lor de viaţă. 

— Minunate locuri, spuse Dragoș cu încântare în glas. Păcat că n- 
avem răgaz să ne oprim aci mai mult și să ne îndestulăm de vederea lor. Dar 
la întoarcere... 

— Parcă soarele arde mai puternic şi aerul e ceva mai dulce ca pe la 
noi prin Maramureş! adause boierul Laţcu. 

— 'Toate-ţi desfată ochiul și te simţi mai bine... Îţi dă voioşie şi putere! 
grăi și Sas, fiul voievodului. 


— Îmi făgăduiesc să mai trec pe aici! hotărî Dragoş. Sunt încredinţat 
că le voi duce dorul! Și apoi, în aceste locuri de basm, nu se poate să nu 
mișune şi vânat din belșug. 

Și cum localnicii abia puteau să le încropească o biată mămăligă de 
mei, maramureșenii, până să-și arunce ghioagele și să-și destindă arcurile 
asupra vrăjmașilor, fuseră nevoiţi să ţintească în vieţuitoarele pădurilor din 
Carpaţi, ca să-și potolească foamea ce începuse a le da ghes. 

Era a treia zi de când rătăceau pe urmele dușmanilor, fără să dea ochii 
decât cu oamenii locurilor. 

În inima codrului, pe malurile Bistriţei, făcură nou popas. Crengile mai 
subțiri de la poalele unor paltini falnici se prefăcură îndată în jeratic; iar 
sulițele, în frigărui pentru căpriori, mistreți și cocoși de munte. 

Foamea se îmbină cu voia bună şi fu repede potolită. 

Aşteptară numai să treacă soarele de nămiezi şi porniră din nou. 
Dinaintea lor se întindea un podiş verde și neted ca-n palmă, la a cărui 
margine se vedeau copacii altei păduri, ridicaţi de un stat de om. Caii, care 
până acum merseseră liniștiți, începură deodată să sforăie cu teamă și să 
bată copita pe loc, parcă nemaivoind să înainteze. 

Dragoș-Vodă porunci oprire și le grăi fiului său Sas, boierului Laţcu și 
lui Radu, care-i erau în preajmă: 

— Semne bune, prieteni, caii au simţit ceva! 

Boierul Laţcu răspunse: 

— Or fi simţit cumva lupul? 

— Hm! zâmbi Dragoş. Mi-i că-s lupi din cei îmbrăcaţi în cojoace de 
oaie și fug numai în două picioare... sau în şase! 

— Călări, adică? voi să arate că a înţeles Laţcu. 

— Mai așa! grăi Dragoş. Apoi strigă: Radule! 

— Poruncă, măria ta! dădu răspuns Radu, venind degrabă lângă 
voievod. Acesta zâmbi și zise: 

— Boierul Laţcu dorise să-ţi arăţi iscusinţa la vânătoarea cu șoimi, dar 
aceasta nu s-a putut. Rămâne cu alt prilej. Dar domnia să mi te-a mai lăudat 
că ştii a te bate cu două pale deodată. 

— A spus adevărul, mărite doamne! 

— De-i aşa, unde-ţi e a doua pală? 

— La şoldul din dreapta, măria ta. Le trag cruciş pe amândouă odată: 
pala dreaptă, cu stânga și pe cea stângă, cu dreapta! 


— Aha! prinse a surâde Dragoș. Cred că a sosit vremea să ne arăţi şi 
nouă acest minunat și neprețuit meșteșug al tău! 

— Sunt gata, măria ta! Acest lucru de iscusință l-am deprins din 
fragedă tinereţe de la un viteaz oștean din Ţara Românească, ce m-a învăţat 
a mânui spadă. Că de ni se întâmplă cumva să pierdem în luptă un braţ, să 
ne putem bate la fel de bine cu celălalt. 

— Bună treabă! râse de astă dată Dragoș din plin. Și acum, că s-au 
potolit și caii, iată ce avem de făcut! Se vede bine că în faţa copacilor ce ni 
se arată în zare e forfotă de oaste. Fără îndoială că aceia sunt vrăjmașii 
cotropitori care aşteaptă să ne prindă la strâmtoare și să ne căsăpească. Nu 
ştiu câți sunt, dar prea mulţi nu pot fi, cunosc aceasta din alte ciocniri cu ei! 
Știu de ce sunteți în stare. Dinspre partea vitejiei voastre n-am nici o grijă. 
Dar, ca izbânda să fie şi mai repede de partea noastră, aş vrea să vă dau un 
sfat! 

Și voievodul le spuse celor din jurul său ce avea de spus, cerându-le 
acestora ca, la rândul lor, să le aducă la cunoștință și celorlalți oșteni. 

Apoi Dragoș ridică dreapta și strigă cu-mbărbătare: 

— După mine şi nu vă lăsaţi! 

Călărețţii strânseră caii în pinteni şi porniră în galop spre pădurea ce se 
vedea la capătul câmpiei. Covorul de iarbă verde scădea văzând cu ochii. 
Oamenii puteau zări acum limpede stejarii falnici și chiar frunzele răsucite 
de toamnă, cu ghindele uscate sau dezghiocate. 

Dar când se aflară numai la câteva prăjini de pădure, ca la un semn 
tainic, ca şi cum s-ar fi înspăimântat brusc de acei care-i aşteptau în faţa 
copacilor sau ascunși printre ei, călărașii români strânseră amarnic frâiele, 
smucind zăbalele şi deodată făcură calea-ntoarsă. 

Și îndată auziră în spatele lor o poruncă în grai străin, strigată cu mare 
străşnicie: 

— După ei, după ei, şi unul să nu scape! 

Îndată pământul începu să duduie sub copitele vrăjmașe. Goana începu 
cu o furie nemaipomenită. Oştenii lui Dragoş fugeau de mama focului, iar 
dușmanii după ei, gata-gata să-i ajungă. Dar iată că — la jumătatea câmpiei 
dintre păduri — călăraşii fugari se rupseră în două cete: cea dintâi cu Dragoş 
şi fiul său Sas, iar cealaltă avându-i în frunte pe boierul Laţcu şi Radu. 

Călăreţii se depărtau iute unii de alţii, însă toţi cu ochii ţintă înapoi. 
Dușmanii, în goana lor nebună, cu gândul să-i lovească din plin, înaintară 
ca din praştie în gol; abia putură să oprească, neștiind încotro s-o apuce; dar, 


până să se dumerească ce s-a petrecut, se văzură cu groază înconjurați de 
cele două cete, care se năpustiră asupra lor eu spadele scoase. 

Bătălia fu groaznică. Ridicându-şi calul în două picioare, Dragoş 
fulgera în dreapta şi-n stânga, făcând prăpăd, şi nici o lovitură nu-și greşea 
ținta. 

Voievodul Sas și boierul Laţcu de asemenea îşi făceau cărări printre 
vrăjmași, secerându-i cu sete. 

Când, deodată, Dragoş rămase cu spada ridicată, încetând să mai 
lovească, pentru o clipă numai; și izbucni într-un hohot de râs, care răsună 
ca un clopot în aerul limpede al zilei de toamnă. 

Îl văzuse pe Radu la lucru şi nu se mai putuse stăpâni. Într-adevăr, că 
şi aveai de ce râde; boierul Laţcu nu-l lăudase pe Radu degeaba. Era ceva 
de-a dreptul uimitor să-l vezi pe tânărul oștean ţinându-și calul strâns între 
genunchi și ridicând și lăsând cu o iuţeală de fulger amândouă spadele 
deodată pe grumajii acelora ce i se iveau în cale și care nu se mai ridicau de 
jos în vecii vecilor. 

Dar iată că un tânăr tătar, ce părea a fi o căpetenie, se năpusti cu o furie 
nemaipomenită asupra boierului Laţcu, Acesta, voind să se ferească, se 
răsuci atât de tare în șa, încât veni peste cap. 

Atunci, armăsarul său Trăsnet, vestit pentru fumuseţea și puterea lui, se 
ridică în două picioare, nechezând zăpăcit. Duşmanul îi prinse repede frâul 
şi porni în goană cu el. 

Pe dată, zece oşteni, în cap cu Radu, făcură roată în jurul lui Laţcu, 
care se ridică gemând și înjurând furios. 

— la calul meu, stăpâne, şi trage-te în poieniţa asta la adăpost! îi strigă 
Radu. Eu mă descurc mai ușor. 

Îndată după sfârşitul luptei, Dragoş veni să-l cerceteze pe sfetnicul și 
prietenul său. Laţcu era cu ochii în lacrimi și se căina ca o babă. 

— Dar ce-i, boier Laţcule? Plângi, oare, sau am vedenii?! Nu te-am 
văzut în starea aceasta niciodată! 

— Măria ta, oftă Laţcu din adâncul sufletului, mie mi se trage moartea 
de la calul ăsta. Așa cal nu se găseşte în tot Ardealul. Frumos și puternic, 
negru corb, cu stea albă în frunte și pintenog la picioarele din față. Crescut 
de mine de mic şi învăţat de Radu... OF. Of, of, mai bine mă prindeau pe 
mine dușmanii decât pe el! Ce mă fac acuma fără Trăsnet al meu? 

Puţini vrăjmași scăpară cu fuga. 


Când liniştea se aşternu peste câmpia toînsângerată, cu din pământ se 
iviră oamenii locurilor și se aruncară la picioarele acelora ce-i scăpaseră de 
neînduplecaţii cotropitori. 

Cel ce se arăta a fi starostele lor grăi cu lacrimi de bucurie către 
Dragoş, pe care-l simţise căpetenia oastei: 

— [luminate stăpâne, după datină s-ar fi cuvenit a ne înfățișa mariei 
tale cu pâine şi sare. Sare se mai găseşte, dar pâinea de-amar de vreme am 
înocuit-o cu mămăliga de mei. lartă-ne dar, şi primește numai prinosul 
recunoștinței noastre. Să trăieşti, mărite doamne, întru mulți și mulţi ani şi 
oștenii măriei tale, de asemenea. 

Dragoș, care se odihnea rezemat de un paltin înalt și rămuros, îi grăi, 
zâmbind: 

— Oameni buni, lupta ce-am dat-o a fost aprigă şi sângeroasă. Nu mi-i 
rușine a spune că suntem istoviţi. După cum vedeţi, au pierit mulţi vrăjmași, 
dar au căzut și dintre ai noștri. Rugămintea mea este acum aceasta: adunați- 
vă toți câţi sunteţi și-ngropaţi-i pe cei morţi... Tătarii, într-o gorgană, cât îi 
va cuprinde, iar românii, în gropi... Și nu uitaţi, spre a-i deosebi, să bateţi 
câte o cruce făcută din crengi de copac la căpătâiul fiecăruia, şi apoi om mai 
sta de vorbă! 

În spatele pădurii, unde se adăpostiseră dușmanii înainte de luptă, se 
afla un sat mare, după care venea un orășel ridicat pe un loc întins, ce parcă 
nu se mai sfârșea. 

— Cum se numeşte această frumoasă așezare? întrebă Dragoș pe 
oamenii care-l întâmpinaseră. 

— După felul locului i s-a zis Câmpulung; măria ta, că; precum se 
vede, e într-adevăr a întindere lungă, ce nu mai pare a se sfârși. Aci locuia 
boierul Bale, cneazul acestui ţinut. 

— Locuia ziseşi? Şi acum de ce nu mai locuieşte? A fugit cumva de 
teama cotropitorilor? 

— Ba nu, doamne, că nu se află român care să fugă din faţa primejdiei, 
dar a fost răpit acum cinci zile şi dus de tătari... spre răscumpărare, după 
obiceiul lor păcătos! 

— Şi ceilalţi juzi şi cnezi ai voştri? 

— Vor fi luplând și ei în alte părți de ţară cu pustiitorii. Că tătarii, 
preamărite doamne, năvălesc odată în mai multe părți și cete... şi fac 
prăpăd în mai multe locuri în același timp! 


— lată ce înseamnă a sta răsipiţi unii de alţii... De-aţi fi toţi laolaltă 
să-i înfruntaţi, altfel s-ar petrece lucrurile. Dar așa, vrăjmașul vă ia pe 
fiecare în parte și vă căsăpeşte şi vă pradă cum îi e voia! 

Starostele dădu din cap în semn de neputinţă. Oamenii din jurul său îl 
îmboldeau a mai grăi ceva: 

— Hai, moş Nicoară. Spune, spune-i măriei sale păsul nostru cel 
mare! 

Bătrânul privi în ochii lui Dragoș-Vodă, necutezând a vorbi, deși părea 
frământat de o mare grijă. 

— Ei, moş Nicoară, c-aşa parcă auzii că te cheamă, ce te-ndeamnă 
soţii dumitule a-mi mai spune? 

— Mărite stăpâne. O groaznică nenorocire s-a abătut de mai bine de- 
un an asupra acestui ţinut mănos și plin de frumuseţe al nostru! 

— Aşa-i, așa-i! întăriră oamenii cuvântul bătrânului. 

— Te-ascult, grăieşte dar! 

— Doamne, nu mai putem trăi liniștiți din pricina unui zimbru 
înfiorător, care ne calcă semănăturile, ne zdrobeşte orătăniile și pe noi chiar, 
ne ia în coarne caii, şi vitele, și oile ce ies la pășune și trăim cu frica în sân 
de răul lui. 

— Așa, și? îl întrebă Dragoş. 

— Şi oamenii noștri te roagă în genunchi, slăvite doamne, ca, așa după 
cum ne-ai scăpat de urgia tătărească, să ne izbăveşti și de urgia acestei 
fioroase fiare, care ne face traiul amar și de nesuferit. 

— Dară juzii și cnezii voştri nu-s vânători? Ei nu ştiu şi nu suferă din 
pricina acestui zimbru? 

— Ba s-au strârts mai mulți laolaltă ca să-l vâneze. Și boierul nostru 
Bale, cel răpit deunăzi de tătari, şi boierul Mirislău din ţinutul Vrancei şi 
boierul Cantemir de la Trotuș; dar zimbrul parcă scoate foc pe nări, s-a 
năpustit cu coamele-i de fier în burta calului lui Mirislău, l-a ridicat cu 
ușurință ca pe un sac cu tărâţe şi a dat cu el de pământ, călcându-l apoi în 
copite. La asemenea nemaipomenită faptă, toți vânătorii s-au risipit care 
încotro, ca puii de potârniche. 

— Nu s-ar putea spune că au dovedit prea mare îndrăzneală! râse 
Dragoș împreună cu tovarășii săi. După care adaogă: Pesemne că 
vânătorilor voştri le plac mai mult iepuri și căprioare; la zimbri și mistreți 
nu se prea îndeamnă! 


— Ba nu, doamne, cată să-şi apere semenii moş Nicoară. Nu, că vă 
putem arăta mulți colți de mistreţ şi multe coarne de cerb, dar acest 
nemaipomenit zimbru e mare cât trei bivoli la un loc... Și de-ar fi fost 
zimbroaică, mai du-te vino, poate i-am mai fi venit şi noi de hac, dar vezi că 
e taur... 

Oamenii râseră înveseliți. Dragoș veni mai aproape de moş Nicoară, îi 
puse dreapta pe umăr a mângâere şi-i spuse molcom: 

— Să cercăm, moșule, cum spuseși dumneata odinioară, a-i veni de 
hac acestui zimbru fioros. Când îi este obiceiul să vă calce lanurile, pe unde 
trece...unde se adapă... unde se adăposteşte? Astea să mi le spui şi-apoi ce- 
o mai fi om vedea! 

— Măria ta, zimbrul vine o dată cu revărsatul zorilor să se adape 
devale, la râul aista, care curge prin fața noastră. Apoi începe să-și facă de 
cap! 

— Aşa dară, va să-l așteptăm mâine dis-de-dimineață prin aceste părţi, 
că ziua de astăzi e pe sfârşite. 

— Aşa, mărite doamne! 

— Aşa să fie, moş Nicoară! Du-te şi vesteşte-i pe toţi fârtaţii dumitale 
ca mâine, la al treilea cântat al cocoşilor, să fie gata cu furci, coase, hârleţe 
şi securi, spre a-i aține calea zimbrului și a-l goni înspre mine, dincotro va 
veni el. 

Voievodul Dragoş se frământă în aşternut toată noaptea. Dormi somn 
iepuresc, cu grijă. Ştia că tovarăşii săi nu l-ar fi trezit din somn după lupta 
din ajun, lăsându-l pe zimbru în plata Domnului. Dar el le făgăduise 
oamenilor de la Câmpulung și n-ar fi vrut să le înșele nădejdea și să le 
zdruncine încrederea în vorbele sale. 

Era de mult treaz de-a binelea; se sculă înaintea tuturor. De altminteri 
nu l-ar fi mai lăsat liniștit nici scâncetele și chelălăiturile câinilor care nu 
mai aveau astâmpăr şi abia mai puteau fi ţinuţi în lanţ. 

leşi în curte. Era o dimineaţă răcoroasă de toamnă. Un fior îi scutură 
trupul vânjos. 

Începu să vorbească cu câinii din ţarcuri, spre a-i mai linişti. Dar, la 
vorbă lui, săriră în picioare toți oamenii care dormiseră în acea casă 
prietenoasă şi-l înconjurară de îndată. 

— Sunaţi cornul... să se strângă toți! Scoateţi caii din grajduri şi daţi 
drumul câinilor! porunci Dragoş. 


Îndată spintecă văzduhul încă întunecat un sunet prelung și tremurat de 
com, care stărui în aerul răcoros câteva clipe. Caii se auziră tropăind și 
strănutând; câinii se împrăştiară în ogradă cu lătrături scurte și începură 
zbenguiala. 

La picioarele lui Dragoș-Vodă se rostogoli deodată, cu scâncituri de 
bucurie, o blană neagră, pătată cu alb, care începu să bată pământul repede, 
cu o coadă stufoasă. 

Domnul întinse mâna s-o mângâie și strigă: 

— Sus, Molda, sus, fetiţa tatii! Astăzi o s-avem de lucru din greu! 

Căţeaua se ridică, întinse capul şi primi mângâierea cu ochii închiși, 
scheunând fericită. 

Și în cele câteva clipe, cât ţinu mângâierea, Dragoș îşi aminti cu 
duioșşie ce tovarăș neprețuit de vânătoare îi fusese Molda de-a lungul 
ultimilor ani. 

Se văzu la cea din urmă vânătoare. Săgetase un mistreţ, care totuși nu 
căzuse și venea năprasnic spre el, grohăind înspăimântător, gata să-l răpună. 
Dragoș se pregătea să-l înfrunte cu faimoasa lui ghioagă ghintuită, când se 
petrecu un fapt neaşteptat. Ca azvârlită din arc sări Molda înaintea 
mistreţului descumpănit și-l apucă cu nădejde de rât, înfigându-și colții-i 
ascuţiţi şi rămânând agăţată de botul lui. Fiara se cutremură, se scutură, 
voind să-și arunce povara, grohăi înfiorată de durere, dar zadarnic, cățeaua 
parcă era lipită. 

Dragoș se găsea acum în mare încurcătură; nu putea să dea cu ghioaga, 
de teamă să n-o lovească pe Molda. Își trase repede o săgeată din tolbă, 
întinse arcul și mistrețul se prăbuși. 

— Hai, Molda, hai! îi grăi Dragoş cu blândeţe. 

Căţeaua, plină de înțelegere, linse mâna stăpânului drag, și se îndepărtă 
cuminte, fugind către ceilalți câini, care tocmai erau scoși din curte, în 
poiana vecină. 

Dar, o dată cu țăranii câmpulungeni, iată că se iviră şi cei din ţinuturile 
Vrancei şi al Trotușului, în frunte cu juzii și cnezii lor, care se grăbiseră a-l 
cunoaşte pe strașnicul bărbat ce zdrobise şi alungase cotropitorii și se 
pregătea acum să-nfrunte zimbrul, care nu putuse fi răpus de nimeni. 

O mare uimire era zugrăvită pe feţele lor bărboase, dar când văzură 
statura falnică a bărbatului mândru, ce le ieșise zâmbind în întâmpinare, 
clătinară din cap, în semn că totuşi acesta ar putea face și o asemenea 
minune. 


— Măria-ta — grăi cneazul Mirislău — noi am venit a-ţi face rugarea să 
nu cutezi a da ochii cu năprasnicul zimbru, care suntem încredinţaţi că-i o 
necruțătoare fiară de diavol zămislită! 

— Precum se vede v-a înspăimântat foarte! râse Dragoș. 

— Era şi firesc! Zic că veniserim cu acest gând, dar văzându-te pe 
măria ta că eşti cu adevărat cruce de voinic, și că te poartă și un cal cum 
altul noi n-am văzut încă, socot că n-ar fi peste putinţă şi ai izbândă! își 
isprăvi cneazul cuvântul. 

Voievodul Dragoş zâmbi pe sub lunga-i mustață neagră şi zise în doi 
peri; 

— Spusu-mi-ai aceste vorbe de-mbărbătare numai așa, de florile 
mărului, jupâne, spre a-mi face coraj, sau crezi într-adevăr că aş putea 
răpune fiară? 

Atunci se auziră mai multe glasuri: 

— Ba, doamne, suntem încredinţaţi pe deplin că încercarea măriei tale 
cu izbândă va fi încununată! 

Erau ceilalți veniţi să-l vadă pe Dragoș. 

Dar iată că vorba lor fu întreruptă de către moş Nicoară, care sosi 
năpristan, proțăpindu-se în faţa voievodului din Maramureș: 

— Măria ta, e timpul de plecare! Nu peste multă vreme se arată 
zimbrul la apă. Haidam! 

— Să mergem, moş Nicoară! încuviință Dragoș. 

Ajunseră pe pajiștea verde, prin care curgea repede, ca orice apă de 
munte, un râu limpede de i se vedeau pe fund pietrele albe şi puii argintii de 
păstrăvi jucându-se în adâncime. 

— Înconjuraţi pajiştea şi ascundeţi-vă printre copaci... să nu vă 
zărească dihania, le spuse Dragoș. Și fiți gata pentru orice împrejurare. Noi 
ne aținem aci, către locul unde spune moş Nicoară că se adapă fiară. Ce şi 
cum va fi nu putem ști dinainte, că nu-i cunoaștem apucăturile! 

Întunericul se destrămase bine. Zăbranicul nopţii se ridicase pe 
nesimţite și o lumină roşiatică se revărsase peste întreaga poiană. 

Atunci dudui din depărtare tropăitul fiarei care îngrozise un ţinut 
întreg. Ai fi zis că se rostogolesc tunete din nori. În poiană nu se vedea 
nimic Parcă era pustie. 

Zimbrul se ivi dinspre miazănoapte, dar deodată se opri din mersu-i 
repede și începu să sforăie și să adulmece pe nările-i mari și tremurătoare. 


Cfnd îl văzu, măcar că era departe, voievodul Dragoş scoase un uşor 
șuierat de adâncă uimire. Într-adevăr, că o astfel de fiară măreaţă nu mai 
văzuse în toată viaţa lui de vânător. Nu minţise moş Nicoară când spusese 
că e cât trei bivoli la un loc. O namilă... un bou uriaş ca din basme, cu o 
coamă stufoasă, cu coarne mari şi răsucite înainte, gata parcă a te străpunge; 
cu o coadă groasă cât zece funii împletite la un loc și cu un smoc de păr 
asemenea celui din coamă. Capul, cât un butoi de mare, iar picioarele, 
vânjoase și sfârşite în niște copite puternice, care lăsau urme adânci pe 
pământul călcat. 

Zimbrul se opri puţin neliniștit în mijlocul poienii; adulmecă din nou 
şi-şi roti capul cu grijă. Holbă ochii-i mari şi roşietici, cu gene lungi, 
castanii, și dădu un muget înfiorător, la care-i răspunseră trei ecouri, de 
clocotiră văile. Apoi voi s-o pornească înapoi, dar în aceeași clipă haită de 
câini îi ieşi în spate, o dată cu viteaza Molda şi cu Dragoș, care se depărtase 
de soţii săi ca la două sulițe. 

Molda se aruncă asupra copitei de dinapoi a zimbrului și-și înfipse 
colţii-i ascuţiţi ca niște cuţitașe în glezna lui. Fiara înfuriată mugi din nou și 
porni năvalnic către Dragoş, care-i era cel mai aproape, să-l prăpădească. 
Dar voinicul își înfipse pintenii în burta calului, care se ridică dintr-o dată 
uriaş în două picioare, înălțându-l pe Dragoş, asemenea zimbrului. Falnicul 
vânător ridică ghioaga de fier ghintuită, grea ca un mai, şi-l pocni cu sete pe 
zimbru drept între coarne. 

Acesta se opri, căzând pentru o clipă pe picioarele de dinapoi. Dar ca 
fulgerul se ridică, se întoarse și porni în goană, căutând scăpare către apă 
unde obișnuia să se adape. 

Molda, săgeată după el, îl ajunse și voi să i se agaţe de picioare. 
Zimbrul, întărâtat la culme, se opri, se răsuci, o luă în coarne și-o azvârli în 
râu. Apoi se aruncă și el în apa pe care o trecu ușor dintr-un singur salt. 

— Molda, fetiţa tatii! strigă Dragoș, înfuriat mai rău decât fiara pe care 
o urmărea. Aveţi grijă de căţea! ţipă el și porni în goană, trecând râul. 

Calul său îl dusese ca vântul după fioroasa vietate. 

— Acum să te văd, Roibule, fratele meu! strigă îndrăzneţul vânător, şi- 
| bătu cu palma pe gât Calul porni într-un galop nebun, o luă prin stânga 
zimbrului, se apropie de el, iar călăreţul îl lovi cu ghioaga năprasnic scurt şi 
îndesat în ceafă, de două ori. Zimbrul căzu din nou pe picioarele de dinapoi. 
Dragoş îi ieși în față și-l pocni din nou în frunte și peste ochii roșii, 


bulbucaţi de furie. De astă dată fiara se prăvăli, dând un muget înfiorător, 
aşa cum viteazul vânător nu mai auzise până atunci. 

Sări de pe cal, îşi trase pala de la brâu, o prinse cu amândouă mâinile 
Și, ţintuidu-i ceafa, îi despică gâtul pe jumătate. 

În clipa următoare îi sosiră şi tovarășii de vânătoare în cap cu cnezii 
ținuturilor ce priveau înfioraţi, fără să le vină totuși a crede nemaipomenita 
vitejie a faptei. 

— Tăiaţi-i capul de tot și aduceţi-l cu voi! Restul, la frigare. Molda? 

Veni Radu cu ea în braţe, plângând ca un copil. 

— Măria ta, a fost greu lovită de fiară năprasnică, n-a mai avut putere 
să-noate până la mal și s-a înecat în râu. 

Dragoș se-ncruntă, o mângâie pe capul neînsufleţit și își scrâşni dinţii, 
spre a-și împiedica lacrimile să-i vină în ochi. Oftă adânc și şopti cu mare 
durere: 

— Cel mai bun, cel mai drag și cel mai credincios prieten al meu. 

Oștenii tăiară capul zimbrului de tot; apoi îl puseră în sulițe și-l purtară 
pe sus cu mare greutate, spre a-l vedea toată suflarea și a se liniști pentru 
totdeauna. 

Când sulițașii se opriră în cele din urmă în faţa lui Dragoş, voievodul 
grăi: 

— Satul acesta al oamenilor care m-au oprit, cerându-mi să-i scap de 
năprasnicul bour, să se numească Boureni. 

— Aşa să fie în veci de veci! spuseră oamenii, zvârlindu-și căciulile în 
sus cu mare bucurie. 

Atunci cneazul Mirislău făcu un pas înainte şi, plecându-se cu adânc 
respect, vorbi: 

— Îngăduie-ne şi nouă, doamne, să ne rostim cu evlavie și dragoste o 
dorință! 

— O ascultăm, cinstite boierule! 

— lacă, măria ta, care este: văii acesteia dintre Șiret și râul Moldova să 
i se zică de aci înainte „Câmpul lui Dragoş”, spre aducere-aminte a măreţei 
fapte de vitejie a luminăţiei tale! 

Zâmbind cu plăcere, voievodul se înclină în semn de încuviințare, iar 
toți cei de față izbucniră în urale și strigăte: 

— Aşa să fie în veci de veci! 

Asemenea însufleţire cinstită, de nimeni poruncită, nu mai văzuse 
voievodul din Maramureș în viaţa sa. Ridică mâna, spre a-i potoli şi spuse: 


— Pregătiţi în luminişul de acolo cele de trebuință pentru a frige 
bourul și alte vânaturi. Daţi cep poloboacelor cu vin și umpleţi bărdacele, 
spre a cinsti cum se cuvine cele două mari izbânzi ale noastre. Voi veni şi eu 
cu tovarășii mei, după ce vom da înapoi pământului pe cel mai bun, 
credincios și iubit tovarăș al meu de vânătoare. Vroiesc eu însumi să arunc 
cel dintâi pumn de țarină în groapa ce o vom săpa la rădăcina acestui 
mesteacăn rătăcit printre brazi! 


CAPITOLUL III. 


Spre zări de ţară nouă. 


După ospăţul vânătoresc de la marginea câmpului cei purta acum 
numele, lângă apa Moldovei, cnezii ținuturilor se înfăţişară lui Dragoș, şi 
cel mai vârstnic dintre ei — boierul Cantemir — grăi cu multă dragoste și 
căldură în glas: 

— Mărite doamne şi cinstită adunare, măcar că semenii mei m-au ales 
să ridic cuvântul, eu la vorbă nu mă prea pricep. Mai uşure mi-e a mânui 
spadă! 

— Totuși, cinstite boierule Cantemir, îl întrerupse Dragoș, zâmbind 
subțire, dacă domnia-ta te pricepi a învârti pala asemeni cuvântului, precum 
ne-ai dat dovada, să ştii că eşti de toată laudă! 

— V aduc mulțămită pentru bunăvoința ce-mi arătaţi și mai vârtos 
recunoștință din partea oamenilor de baştină ai acestor frumoase ținuturi, 
pentru vitejeştile fapte ale măriei tale şi ale oamenilor, în fruntea cărora te 
afli, stăpâne! Și spre a nu lungi prea mult vorba, că lucru fără de folos este, 
te rugăm, mărite doamne, noi, eu, toți ai noștri, să rămâi aci pentru 
totdeauna, să ne fii voievod şi drept judecător tuturor şi să ne aperi ţara şi 
mai departe de cotropirea vrăjmașilor. 

Un murmur de încuviinţare se ridică din mulțimea care izbucni în urale 
de se cutremură văzduhul. 

— Uraaa, uraaa, trăiască Dragoş-Vodă, uraaa...! 

Diagoş ridică dreapta, cerând tăcere, spre a putea răspunde: 

— Dar eu sunt voievod de Maramureș, ţinutul dinspre soare-apune și 
miazănoapte de această ţară! 

— Doamne, să nu te superi — vorbi din nou Cantemir — cunoaștem 
aceasta prea bine, numai că Maramureşul nu-i nici a zecea parte din 


pământul ce noi ţi-l punem la picioare ca să-l stăpâneșşti și să-l ocârmuieșşti 
cu marea vitejie, înţelepciune și vrednicie ce le-ai arătat Și acolo îl poţi lăsa 
pe fiul măriei tale, Sas Vodă, sau pe altul din ţara Ardealului, c-or fi destui 
dornici de această aleasă cinste! 

După care, zâmbind, bătrânul boier adaogă: 

— Și apoi, slăvite doamne, locuri frumoase și pline de negrăit farmec 
ca ale noastre, cu ape limpezi, eu văi adânci şi răcoroase, cu munţi fără 
genuni, cu pajiști verzi, cu câmpii mănoase, cu păduri umbroase și vânat din 
belşug, cu toate aceste minunate daruri aruncate aci cu nemiluita de 
Dumnezeu la un loc, cu greu să se găsească în alte părţi ale lumii! Așa că 
întru mulţi ani să trăieşti şi să domneşti, măria ta! 

Și întorcându-se către mulțimea de norod ce aștepta cuvântul de 
încuviinţare al domnului, ridică braţul în sus și văzduhul clocoti din nou de 
strigăte puternice. 

— Întru mulţi ani să domneşti, măria ta! Trăiască Dragoș-Vodă! 
Uraaa...! 

Voievodul își scoase de pe cap cuşma de samur cu pană verde, îşi 
netezi pletele-i negre corb, oftă din adânc şi spuse, înfiorat de o dulce 
bucurie: 

— Vă doresc din toată căldura inimii mele să trăiţi și voi, dragii mei, şi 
să mă ajutaţi cu nădejde din toate puterile la greaua sarcină ce mi-aţi pus-o 
astăzi pe umeri! 

În dimineaţa aceea de toamnă întârziată, măria să Dragoş-Vodă cobori 
în încăperea cea mare a casei sale, puţin cam îngândurat. 

Laţcu îl aştepta de multă vreme răbdător, dar parcă puţin îngrijorat că 
vodă trimisese după el aşa de dimineaţă. 

— Să trăieşti, măria ta! îl întâmipnă el cu grabă, înainte ca Dragoş să fi 
închis uşa. 

— Bună dimineaţa, boier Laţcule! și, văzând că bătrânul îi cată 
întrebător în ochi, adaogă: lată de ce te-am sculat cu noaptea-n cap. Cată ca 
astăzi chiar să purcedem la o treabă pe care era bine s-o facem mai de mult! 

— Care, măria ta? 

— Să ne aducem din Maramureş aci, cât mai degrabă, pe toţi ai noștri 
şi agoniseala noastră. Casele pot rămâne sănătoase — zâmbi vodă — dar ce-i 
în ele se cade a se afla aci, în ţara nouă, cât mai curând. Vremea e încă 
frumoasă, într-adevăr, dar de la o zi la alta se poate strica. Vor începe ploile 
de toamnă, vuiturile, și apoi ninsoarea. 


Așa că, boier Laţcule, fii bun, rogu-te, şi grijeşte domnia-ta, de 
aducerea alor noştri şi a celorlalte chiar astăzi! 

— Am înţeles, slăvite stăpâne! Ascult și mă supun! 

— Către prânz, te aştept să-mi dai veşti de ce ai făcut! 

În urma poruncii boierului Laţcu, Radu Bradu şi Costea, însoțiți de 
două pâlcuri de călărași, făceau calea-ntoarsă spre Maramureș, plini de 
voioșie. 

— Bine de tine, Radule — spuse Costea, zâmbind cu înţeles, că-i aduci 
casa boierului Laţcu! 

— Cum așa, că nu prea înţeleg?! 

— Păi eu am marea cinste de a o-nsoţi pe doamna lui Dragoș-Vodă și 
de a-i purta de grijă pe drum, pe când tu... ai marea bucurie de a-i ţine de 
urât domniţei Dana! 

— Ce folos, frate Costeo?! O bucurie trecătoare! Am s-o-nsoţesc pe 
drum o zi, două... și apoi? Însemnat lucru este cine o va însoţi toată viaţa! 
Cine ştie cine-i e hărăzit? Dar mai bine să vorbim despre altceva! 

La întoarcerea în țara de la Siret călătorii avură parte de o zi 
posomorâtă. Vremea se stricase dintr-o dată. Vântul începuse să bată cu 
asprime dinspre miazănoapte, alungând norii plumburii, fără să-i risipească. 

Cu toată vremea rea, se hotărâse plecarea, de teamă că au cumva să se- 
nrăutâțească și mai tare. 

În faţa convoiului mergeau călări şase oșteni voinici. După ei, trei 
căruţe pline eu vârf, în care se aflau lucrurile boierului Laţcu. 

În urma lor venea rădvanul domniţei Dana, tras de doi cai albi, 
puternici, plini de neastâmpăr. În dreapta rădvanului, lângă fereastra 
deschisă, călărea Radu Bradu, căutând să-și strunească din timp în timp 
armăsarul care-și lua avânt, neobișnuit cu mersul domol al trăsurii. 

În al doilea convoi, ce venea la o depărtare de vreo sută de pași, se afla 
avutul lui Dragoș-Vodă și doamna acestuia, însoţită de Costea și slujitorii de 
casă. 

Se înserase şi la cea dintâi aşezare omenească mai arătoasă se hotărâse 
popas pentru masă şi odihnă, când fulgere scurte, ca niște săgeți de foc 
frânte, spintecară cerul întunecat. Peste câtăva vreme bubuituri îndepărtate 
turburară liniștea ce se lăsase peste locuri. De sus se auzi un freamăt uşor ce 
vestea ploaia; şi deodată se porni o răpăială, de parcă s-ar fi auzit o sută de 
tobe laolaltă. Și picături mari şi grele se revărsară asupra pământului, 
căzând în băşici plesnitoare. 


Caii zvâcniră înfioraţi de apă ce-i pișcă și porniră mai cu nădejde. Apoi 
începură să-şi scuture coamele, voind parcă să înlăture umezeală ce le 
venise pe neaşteptate! 

— Grozavă ploaie! spuse Dana, scoțând o clipă capul pe fereastră și 
retrăgându-l repede. 

— Domniţă Dana, îndrăzni Radu, e bine să închizi ferăstruică până 
trece ploaia. Prea vine năvalnic și s-ar putea să te ude! 

— Şi apoi, ce? se alintă fata. 

— Boierul Laţcu mi te-a dat în strașnică pază şi doresc să nu ţi se 
întâmple nici o neplăcere. 

Radu nu mai auzi zgomotul făcut de fereastra închisă, căci, chiar în 
aceeași clipă, un trăsnet năprasnic căzu la zece paşi de rădvan pe un brad 
înalt, ce înfrunta cerul. Lumina orbitoare și bubuitul groaznic le luă tuturor, 
pentru o clipă, văzul şi auzul. 

Calul lui Radu, strâns aprig intre genunchii călăreţului, se opri brusc 
şi-ţi puse capul în piept încordat, așteptând parcă o nouă dezlănţuire a firii. 

Dar caii de la rădvan, înspăimântați la culme, se ridicară amândoi 
deodată în două picioare cu oişte cu tot şi apoi se avântară în întunericul 
drumului, cătând să scape de bradul care, cuprins de flăcări, ardea ca o torță 
uriaşă. 

Radu lăsă frâul moale, își înfipse pintenii în burta catului și-l îndemnă; 

— Hai, Fulger... după ei! 

Calul sforăi supus, îmbucurat că se simte călărit de un stăpân de 
nădejde și porni cu așa iuţeală, de vuia aerul în jurul său. 

Rădvanul se-ndepărtase binişor. Cu toate umbrele înserării, ochii ageri 
ai lui Radu îl vedeau totuși şi-l urmăreau. Îşi îndemnă calul cu desnădejde: 

— Hai, Fulger, fratele meu, că de nu i-o luăm înainte, e prăpăd! 

Calul, înțelegând parcă desperarea stăpânului, se încordă din răsputeri 
şi ţâșni săgeată, se apropie de rădvan nechezând, trecu de el şi, ca şi cum 
călăreţul i-ar fi spus ce are în gând, porni să alerge alături de ceilalți cai. 

Radu, într-o frânrură de clipă, văzu cu groază că pe capră rădvanului 
nu mai e nimeni. Mânătorul căzuse cine ştie unde. 

Atunci, cu o iuțeala nemaipomenită, tânărul oștean își desprinse 
picioarele din scări, se ridică în genunchi pe şa şi se aruncă pe spatele celor 
doi cai, prinzând hăţurile şi trăgându-le cu îndârjire, într-un strigăt 
îngrozitor, de clocotiră văile: 

— Ho, zmeilor, ptruuu, voinicilor! 


Caii se proptiră în pământ cu picioarele de dinainte, de parcă s-ar fi 
aflat pe un gheţuș, şi se opriră loviți în spate de rădvan. 

Radu sări jos şi deschise în grabă uşa. Cu părul vâlvoi, cu faţa ca ceară 
şi cu ochii măriți de groază, mișcându-și buzele în neștire și voind să 
vorbească, fără totuşi să poată rosti un cuvânt, măcar, Dana se prăbușşi în 
braţele lui Radu, hohotind de plâns. 

Când porni diu nou la drum, rădvanul avea trei cai: lângă cei doi ai 
rădvanului fusese legat și Fulger. Iar pe capră se afla acum lângă Radu, care 
mâna, domniţa Dana. 

Degeaba se împotrivise tânărul oștean şi-i spusese că nu se cuvine ca o 
fată de mare boier să stea pe capră alături de mânător, zadarnic o rugase să 
stea în rădvan la adăpost și să aibă încredere în el, că nu se mai poate 
întâmplă nimic de aci înainte, că faţa îi răspunse cu dârzenie: 

— Dar s-ar fi căzut, jupân Radule, ea o fată de mare boier să moară din 
pricina unor cai nărăvași înăbușită într-o cutie pe roate? Și apoi îmi place pe 
capră, ca să văd înainte tot ce se-ntâmplă. Și de va avea cineva ceva de 
spus, voi răspunde eu, iar domnia ta nu vei fi de nimic învinuit. 

Radu ridicase din umeri fără să mai slomnească un cuvânt. Dar după 
muţenia îndelungată ce o suferise, fata avea acum chef de vorbă. Spuse mai 
departe, fără să ţină seama de tăcerea flăcăului: 

— Să-i dai, rogu-te, din partea mea, calului domniei tale o traistă plină 
cu ovăz... Sau orz... Ce-i place mai mult? 

— Şi unul... şi altul! grăi Radu. 

— Prea bine! Cum îl cheamă? 

— Fulger, domniță Dana! 

— Hm, cam ciudat nume pentru un cal... Pesemne că el a atras 
fulgerul către noi! glumi fata. 

— Da' de unde, râse flăcăul Aşa l-a botezat boierul Laţcu... E fratele 
mai mare al lui Trăsnet! 

— Aşa? Cel pe care i l-a răpit tătarii în luptă? 

— Întocmai! Acela îl întrecea pe Fulger la fugă! 

— Ce spui? De-acea e tata atât de nemângâiat de pierderea lui... 

— Ce să-i faci? Aşa e la război... Se pierd ei oamenii, dar un cal?! 

— Atunci, ne-am înţeles... Să mă chemi și pe mine când o fi să-i dai 
ovăzul! Și să nu care cumva să-i spui tatii de păţania mea. Că e în stare să 
mă ţină închisă-n casa de teamă să nu mi se mai întâmple ceva! 


Sfintele sărbători ale Crăciunului îi apucaseră pe toți românii 
maramureșeni, oamenii de credință ai lui Dragoș-Vodă, în ţară nouă. Și 
acum erau hotărâți toţi să lucreze cu multă râvnă şi nădejde la grabnica lor 
gospodărire şi mai vârtos însă la așezarea unor noi temelii pe pământul ce-i 
primise cu atâta dragoste. 

Hotărâse dintru început măria să Dragoș-Vodă că cetatea de scaun a 
țării să fie la orășelul Baia, ce se afla pe malul stâng al râului Moldova, 
întrucât era această aşezare mai frumoasă și mai cuprinsă decât toate 
celelalte: case mari şi arătoase cu multe caturi, biserici cu turle semeţe şi 
strălucitoare, străzi largi şi bine pietruite. 

Apoi, Vodă îşi alese dintre boierii vechi ai țării și cei noi ai săi sfatul 
domnesc, şi la cea dintâi a lor adunare se ridică şi grăi adânc mișcat, cu 
tremur în glas: 

— Iubiţi boieri şi buni prieteni, Dumnezeu să ajute noii noastre 
întocmiri şi să ne ferească de cotropiri, molime, viituri de ape, foc, trăsnet şi 
cutremur... şi de toate relele câte mai sunt pe pământ. Aceste pline de 
neasemuit farmec ţinuturi, pre câte am oblicit, au fiecare numiri de sine 
stătătoare. Așa, am aflat că ele se numesc; voievodatul Sepeniţului, cnezatul 
Câmpulungului și al Vrancei, precum și al Dorohoiului și al Vasluiului, sau 
al Trotușului și al Băii, în care ne aflăm noi astăzi, și pe a cărei cetate de 
seamă am hotărât a fi cetatea de scaun a ţării. 

Dară iată că această nouă ţară nu poartă nici un nume pe dea-ntregul 
ei. Cată dar a i-l da noi astăzi acuma chiar! Şi, dacă-mi îngăduiţi să-i fiu eu 
naș, am să mă bucur din inimă. 

— Dorinţa măriei tale, doamne — răspunseră toți sfetnicii din divan 
într-un glas — este poruncă pentru noi toţi. Te rugăm dar a ne spune şi nouă 
numele ce i l-ai ales. 

— Îndelung am cugetat în fel și chip asupra alegerii acestui nume şi 
am socotit că cel mai nimerit este să-i zicem Moldova, după numele râului 
la care am răpus zimbrul! 

Atunci, boierii toţi ca la o poruncă neauzită, se ridicară în picioare și 
strigară cu mare însufleţire: 

— Măria ta, într-adevăr acest nume este tare frumos la rostire: 
Moldova! Bubuie parcă a luptă și a biruinţă, de s-ar părea că azvârli de aici, 
de pe pământ, un buzdugan ce se izbește şi răsună în bolta cerului. 
Moldova! 


— Aţi grăit tare frumos, boieri dumneavoastră, întocmai unor adevăraţi 
vrednici şi viteji ostaşi, precum și sunteţi! le răspunse Dragoş-Vodă 
mulțumit. Apoi adaogă: Iar drept stemă a Moldovei am cugetat că nimic nu 
poate fi mai potrivit decât capul zimbrului! 

— Prea bine ai cugetat, măria ta! grăiră toți boierii. Așa să fie în veci 
de veci! Trăiască Dragoş-Vodă! 

Domnul se ridică şi spuse înfiorat, ca o șoaptă de rugăciune: 

— Trăiască Moldova! 

În seara aceea se făcu, în casele boierului Cantemir, un ospăț mare, ce 
tinu până la ziuă. Dragoş-Vodă le dăduse a înţelege tuturor că cel dintâi 
sfetnic al său este boierul Laţcu, care cu toate că se așteptase la această 
aleasă cinste din partea domnului, se îmbujorase la obraji ca un prunc 
proaspăt scăldat, măcar că la vârsta lui putea fi bunic. 


CAPITOLUL IV. 


Primăvară nouă între două suflete. 


Peste o săptămână de la această petrecere sosea Anul Nou. Dragoş- 
Vodă avusese grijă să-i poftească pe toţi sfetnicii, pe boierii ceilalţi ai ţării, 
precum și pe toți oamenii săi de credinţă, la masa de la miezul nopţii. 

— Doresc — spusese măria să — ca cel dintâi An Nou al domniei mele, 
ce ne soseşte în această ţară nouă, să ne găsească pe toţi laolaltă. De astă 
dată vor fi alături de noi și doamnele, jupânesele şi jupâniţele noastre, spre a 
ne simţi cât mai bine împreună. Apoi, după cel dintâi ceas al anului, ele se 
vor duce în cămările lor, iar noi vom rămâne în ale noastre singuri, ca să 
putem glăsui după pofta inimii, fără pricină de opreliște! 

Atunci boierul Laţcu, mâna dreaptă a voievodului, spuse: 

— Doamne, jupânul Bale, carele a fost răpit de tătari, încă n-a sosit 
acasă. Pre cât se arată semnele, neputând împlini încă galbenii ce i se cer ca 
răscumpărare, abia spre sfintele Paşti dacă-i vor da drumul. Mă rog măriei 
tale: binevoieşte a îngădui să fie chemate la această cinstită masă de Anul 
Nou și jupâneasa Neagă şi jupâniţa Bălaia ale lui Bale, care sărmanele, din 
pricina pacostei ce s-a abătut asupra lor, stau singure și oropsite la 
Câmpulung. 

Dragoș-Vodă îi prinse mâna boierului Laţcu și-i răspunse bucuros: 


— Îţi mulţămese, Laţcule, că te-ai gândit la aceasta. E bine să şi faci 
precum ai spus. Atât pentru cele două femei, cât și pentru că scumpa ta fiică 
va avea la masa noastră o aleasă tovărășie în jupâniţa Bălașa, care-i este, pre 
cât am aflat, bună prietenă. 

Laţcu clătină din cap cu uimire și grăi: 

— Şi aceasta o ştiai, măria ta? 

— Un domn, Laţcule, trebuie să cunoască şi să ştie totul, chiar şi cele 
ce s-ar părea mărunte și neînsemnate. Mai ales e bine a cunoaște prieteniile 
ce se leagă și se dezleagă; s-ar putea ca unele să nu fie folositoare țării; dar 
nu despre aceasta e vorba acum! 

— Atunci, mărite doamne? 

— Atunci, boier Laţcule, fă ce vei crede domnia ta de cuvinţă ca aceste 
două Bălciţe să fie cu noi la masa din noaptea Anului Nou. 

Așa se făcuse că acum boierul Laţcu îngrijea de chemarea de la 
Câmpulung a jupânesei Neagă și a jupâniţei Bălaşa. 

Când auzise de bunăvoința lui Dragoș-Vodă, Dana izbucnise în ţipete 
de bucurie, bătându-și pălmuţele și pornind a juca zglobie prin odaie. 

— Îţi pare bine, fata tatii? o mai întrebă, de prisos, Laţcu, aşa cum 
mulți, de multe ori, pun întrebări fără de rost, la care răspunsul le e în față. 

— Nici nu se putea să-mi faci o bucurie mai mare, tăicuţă! se opri fata 
din joc, venind să-l îmbrăţișeze. 

— Toate bune, spuse bătrânul boier, dar întrebarea e acum cine pleacă 
la Câmpulung... să le aducă? Până-n Anul Nou mai sunt doar şase zile. 

— 'Tăicuţă, grăi fata, vremea e frumoasă, omătul căzut deunăzi s-a 
aşezat în strat subţire şi e bătătorit ca-n palmă, tocmai bun pentru sanie. M- 
aş repezi eu... Tare aş dori să fac o preumblare, că de mult n-am mai ieșit 
din curte! 

Laţcu dădu din cap, stând la îndoială: 

— Hm! De-abia venişi din Maramureș. Și-apoi, mai e teamă... 
Drumul e lung. 

— Nu prea lung și nici prea anevoios... și e gata făcut de aci, de la 
Baia, până la Câmpulung; au trecut şi trec mereu sănii și care; numai 
neguţătorii de ar fi şi tot e destul! 

— Puica tatii dragă, numai pe tine te am la viața mea, şi dacă, Doamne 
fereşte, s-ar întâmpla ceva, mi-aş lua zilele! 

— Să meargă încă o sanie cu noi, cu oșteni aleşi pentru vreo primejdie! 
Tătarii s-au mai potolit, iar de tâlhari n-am auzit prin părțile acestea. 


— Nu de ei mi-e teamă acum, ci să nu se strice vremea la întoarcere și 
să nu iasă lupii. Dacă se stârneşte vreun viscol pe drum, ce vă faceţi? oftă 
el. Dar, ca să nu-ţi stric plăcerea, fie! Am să ţi-l dau să te însoţească pe cel 
mai destoinic şi mai de credinţa oştean al meu! 

— Cine, tăicuţă? abia îndrăzni să întrebe Dana, cu gura pe jumătate și 
tremur în glas. 

— Radu Bradu! răspunse Laţcu. 

Și inima fetei porni a se zbate dureros în pieptu-i gingaş de fecioară, 
iar glasu-i amuţi pentru câteva clipe. 

Cerul dinaintea zorilor era ca sticla. Stelele, spuze de aur, licăreau în 
adâncimea de nepătruns a depărtării, de-ai fi zis că-s nişte licurici în 
întunericul pădurii. Și, printre ele, steaua numită de țărani „Căţelușa 
vtnătorului” scânteia întocmai unei nestemate cu focuri roșii, albastre şi 
galbene, de nu ţi-ai mai fi luat ochii de la ea, ci ai fi stat s-o priveşti aşa, în 
neştire. lar la marginea zării, își arunca lumina rece, fără sclipiri, 
„Luceafărul de ziuă”, căruia poporul îi spunea „Steaua păstorului”, căci 
după ea se călăuzeau în drumurile lor păstorii. 

În curtea boierului Laţcu era de astă dată o forfotă mai mare decât 
atunci când se pregăteau de vânătoare. Acum pornea la drum fiică-sa Dana, 
la care ţinea mai mult decât la ochii din cap. 

Fata ceruse să plece două sănii; boierul Laţcu hotărâse trei: în cea 
dintâi aveau să meargă vânătorii cei mai ageri, gata să întâmpine orice 
dihanie li s-ar fi ivit în cale, în a două călătorea Dana, iar sania o mâna 
Radu; în a treia, încărcată cu sape, hârleţe, cazmale și topoare, erau patru 
oșteni de nădejde ai Laţcului. 

Totul era gata de plecare; se mai aștepta cuvântul de pornire al 
boierului care zăbovea la vorbă cu Radu. 

Dana, îmbrăcată într-o scurteică verde, căptușită cu blană roşiatecă de 
vulpe şi înfofolită cu o broboadă albă de lână groasă, se așezase în leagănul 
săniei şi dădea semne de nerăbdare. 

La fel de nerăbdători erau și caii, care-şi pocneau copitele nou 
potcovite în ghețuşul drumului şi sforăiau, aruncând pe nări aburi ce se 
ridicau în văzduh ca nişte trâmbe de fum. 

Deodată, în aerul rece de iarnă, se auzi puternic şi limpede glasul 
grăbit al boierului Laţcu: 

— Ah, cum de nu m-am gândit?! Să se ia și patru dulăi şi încă trei cai, 
câte unul legat în spate la fiecare sanie. Nu se știe ce se poate întâmpla. 


Câinii, în sănii, nu pe jos! 

Porunca stăpânului se îndeplini în grabă. 

— Şi acum — adaose boierul — drum bun, feţii mei, să veniţi sănătoși 
cu toţii şi Dumnezeu să v-ajute! 

Radu sări în sania din mijloc și prinse hăţurile cu stânga, iar cu dreapta 
îşi scoase cușma neagră de miel nefătat. 

Laţcu veni lângă sanie, mâagâie cu duioșie braţul fetei și, privindu-l 
țintă pe Radu, îi spuse: 

— Mai e nevoie să-ţi spun ceva, Radule? 

Flăcăul îşi puse mâna pe inimă şi se plecă dinaintea bătrânului, fără să 
răspundă nimic. Apoi smuci hăţurile, strigând: 

— Dii, zmeii tatii, hai şi Doamne-ajută! 

Salbele cu zurgălăi de argint, prinse la gâtul cailor, sunară limpede și 
lin într-un clinchet de veselie și săniile se pierdură în zarea ce începuse să se 
roşească, urmate de privirea înlăcrimată a bătrânului boier, care, cu toată 
tăria lui, îşi simţea inima strânsă de îndoială. 

De la Baia porniră în sus, spre miazănoapte, călăuzindu-se după malul 
stâng al râului Moldova. Câmpulungul se afla pe malul cel drept al râului ce 
se vărsa în Moldova, și Radu hotărâse să facă văd tocmai la sosire, unde apa 
se îngusta, era mai mică, mai bine îngheţată şi mai uşor de trecut. 

Curând începu să se crape de ziuă, şi umbrele nopţii fură alungate de 
săgețile vii de lumină ale soarelui rece de iarnă. 

Dana şedea în dreapta lui Radu, care ţinea hățurile cu stânga, iar cu 
dreapta mânuia biciul înflorat. Nu scotea o vorbă; îi era parcă teamă că 
rostirea vreunui cuvânt ar putea să-i destrame fericirea ce i se cuibărise, 
caldă, în sufletu-i potopit de o năvalnică bucurie. 

Radu întoarse capul către ea şi spuse cu sfială: 

— lartă-mi întrebarea: ţi-e frig cumva, domniță Dana? 

Dana, înfofolită în broboada albă ca zăpada ce o înconjura, părea un 
copilaş proaspăt scăldat. Îşi întoarse și ea ochişorii-i de cărbune, încondeiați 
de gene negre, și răspunse: 

— Nu, jupân Radule, mă simt cum e mai bine! Mult mai bine decât în 
rădvan, întări ea. 

Aburii înălțaţi uşor din gura lor se împletiră în văzduhul îngheţat. Radu 
îndrăzni să mai spună: 

— Acum nu, că de-abia am pornit la drum, dar de ţi-o fi, te rog să-mi 
spui, domniţă! 


— Ții cumva altă broboadă ascunsă-n sanie? îl necăji Dana. 

Dar Radu zâmbi şi nu mai răspunse. 

Se luminase bine; drumul era neted și caii mergeau uşor, strănutând 
uneori şi împroșcându-i pe cei doi călători cu stropi de spumă albă. 

De la un timp, nimeni nu mai scoase o vorbă. Era o linişte apăsătoare 
şi începuse să le fie urât de atâta tăcere. Nu se auzea decât şuieratul tăios al 
tălpilor ce alunecau pe zăpadă, tropăitul înfundat al copitelor repezite din 
plin pe zăpada îngheţată și clinchetul vesel al clopoţeilor. 

Sufletul lui Radu era potopit de o mie de gânduri; și o mie de întrebări 
îi fluturau pe buze. Se hotărî la una din cele o mie, deschise gura s-o 
rostească, dar nu ieși decât aburul cald ce se risipi în aerul rece al dimineţii. 

Şi-n sufletul Danei era aceeași frământare. Dar se cuvenea oare că ea, 
fiica celui mai mare boier al Moldovei, al aceluia ce venea îndată după 
domnul ţării, să stea prea mult de vorbă cu un bărbat care nu era decât 
oștean al tatălui ei? Viteaz, puternic, iscusit și blând într-adevăr, pe cât se 
părea, acest flăcău, dar totuşi un fel de slujitor al părintelui ei. Că era ţinut 
în cinste și poftit la mesele lor, de-a valma cu oamenii de vază ai ţării, era 
altă socoteală; însă el tot slujitor se numea că este. Dar vezi că dintre toți 
ceilalți, boierul Laţcu numai în el avusese încredere să i-o dea în grijă pe 
fiică-sa. Şi ea, cu toate aceste gânduri potrivnice între ele, ce se învălmășau, 
neliniștind-o, se simţea atrasă de acest flăcău blând, îi era milă de el, îi 
făcea plăcere de câte ori îl vedea, de câte ori avea prilejui să-i răspundă la 
bună ziua sau să schimbe o vorbă-două cu el, iar când nu-l vedea o zi, era 
mâniată pe ea însăşi că simte nevoie să-l vadă totuși şi caută să născocească 
un prilej pentru aceasta. 

Și se hotărî să tacă, prefăcându-se că a cuprins-o somnul. 

I-a trebuit mult Danei până să le înduplece pe cele două femei să 
primească a veni la masa de Anul Nou a lui Dragoş-Vodă. Că, ziceau ele, și 
pe bună dreptate, cum le-ar tihni petrecerea, când îl ştiau pe boierul Bale 
prins la dușmani şi, poate, în primejdie de moarte? Însă Dana le spusese că 
nu e bine să-l înfrunte pe măria să Dragoș-Vodă, care dă cel dintâi ospăț 
prietenilor, de când e domn în Moldova. 

Și au pornit înapoi, spre Baia, jupâneasa Neagă, luând și un poloboc 
mare cu vin rubiniu, despre care se spunea în acele părți de ţară că e grozav 
de bun, făcându-te să uiţi de toate necazurile numai după două pahare. 

Dar iată că, de data aceasta, drumul de la întoarcere nu s-a mai 
asemănat cu cel de la venire. Și dacă Dana ar fi ştiut ce o aşteaptă nu s-ar 


mai fi urnit cu atâta uşurinţă, ci ar fi făcut Anul Nou și fără de bună sa 
prietenă Bălaşa Bale. 

Primejdia s-a ivit numai la un sfert din drum depărtare de Baia. Spre 
spaima călătorilor, cerul s-a întunecat pe neaşteptate cu puţin înainte de 
amiază. Şi deodată s-a pornit o ninsoare cum nimeni dintre ei nu-și amintea 
să mai fi văzut vreodată: cădeau fulgi mari, groși, de ai fi zis că cineva din 
înaltul cerului scutură asupra pământului, dintr-un sac uriaș, flori de măr în 
mănunchiuri. Omătul se aşternu gios în câteva ceasuri și dintr-o dată începu 
să bată un vânt tăios, spulberând ninsoarea căzută și făcând troiene greu de 
străbătut. O dată cu vântul, frigul se lăsă mai pătrunzător, începu să înțepe și 
să tăie răsuflarea. De văzut nu se mai vedeau decât perdele de zăpadă, prin 
care era cu neputinţă să treci, fără să te înăbuși. 

Caii se opriră sforăind, cu teamă. De înaintat nu mai era cu putinţă. 
Dana strigă, sugrumată de viscolul necruţător: 

— Radule, mă-năbuș! 

Flăcăul sări în zăpada înaltă şi strigă: 

— Daţi-vă repede jos, deshămaţi caii şi întoarceţi săniile cu talpa 
dincotro bate vântul! Apoi adăpostiţi-vă în culcuşul acesta... până trece 
prăpădul. Caii priponiţi-i cu funii lungi și lăsaţii în voie, că ştiu ei să se 
apere singuri. Repede! 

O ridică de subsuori pe Dana și-o puse ușor lângă un copac. Le ajută să 
coboare și pe cele două jupânese Bale, care priveau amuţite de groază. 
Deshămă în grabă caii şi, cu o putere ce nu şi-o știuse nici el până atunci, 
răsturnă sania, trântind-o spre un dâmb din marginea drumului. Apoi o 
cuibări pe Dana şi pe prietenele acesteia, el aşezându-se mai la o parte şi 
aşteptând dezlănţuirea urgiei cereşti. 

Tovarăşii lor de drum făcură aceleași lucruri — pe cât gândeau ei — așa, 
ca să se afle în treabă și să nu spună că n-au întreprins nimic pentru apărare; 
dar erau încredinţați că nu vor mai apuca Anul Nou. 

Aşa trecu ca un ceas de vreme, când deodată viscolul, ce bătuse 
necontenit cu aceeași tărie, se potoli ca prin farmec pe neaşteptate, tot așa 
după cum venise. 

Ninsoarea conteni, cerul se lumină ușor şi călătorii tocmai începuseră 
să răsufle ușuraţi, când deodată niște urlete îndepărtate le îngheţă de-a 
binelea sângele în vine. 

— Lupii! strigară toți cu groază nestăpânită într-un glas. 


Caii începură să necheze neliniştiţi și să-și umfle nările, iar cei patru 
câini se porniră și ei pe urlete prelungi și înfiorătoare. 

Radu îi sudui să tacă, şi câinii, înțelegători ai primejdiei de moarte, se 
potoliră îndată. 

— Urletele vin din napoia noastră! strigă Radu. Săniile pe tălpi, caii în 
ham, să pornim cât mai degrabă, că altminteri e mare primejdie şi nu ştiu 
cum vom scăpa! 

Cu o iuțeală, pe care numai teamă de moarte o putea da, totul era gata 
de plecare. Dar de-abia porniseră, că-n capătul drumului, în depărtare, se 
zăriră zece-două-sprezece luminiţe, ce se apropiau cu iuţeală. 

Fără să mai ţină seama de nimic, Dana îi cuprinse brațele flăcăului ce 
mâna sania şi-i strigă îngrozită: 

— Ce facem, Radule? Nu ne lăsa! 

Îmbărbătat de cuvintele fetei, tânărul oştean răspunse cu tărie: 

— Domniţă Dana, ai încredere în mine! Am să încerc tot ce se poate 
face în asemenea grea împrejurare. Şi apoi, cum o mai vrea Dumnezeu. Însă 
fără jertfă nu se poate, chiar de-ar fi să înfrunt mânia boierului Laţcu! 

— Numai la asta să nu te gândești! 

Radu struni o clipă caii și-i făcu loc săniei ce-l urma să treacă înainte. 
Apoi îşi luă spadă, dădu hăţurile Danei, care înţelese, și le primi cu 
dârzenie. Se strecură în spatele săniei şi, cu o lovitură dibace dată pe 
dedesubt, tăie beregata calului ce-i urma sania. Acesta se prăbuşi fără să 
icnească măcar. Zăpada se înroși îndată de sângele ce gâlgâia ca dintr-un 
izvor din gâtul calului rămas fără suflare. 

Lupii, care ajunseseră sania, se năpustiră asupra hoitului și începură să 
rupă înnebuniți de foame, în timp ce săniile se îndepărtau cu grabă pe 
drumul ce ducea la cetatea de scaun, Baia. 

Se înserase de mult. Boierul Laţcu, care și aşa aștepta îngrijorat, cu 
sufletul la gură, întoarcerea fetei văzând viscolul ce se pornise şi că nici un 
semn nu se arăta, înnebuni de-a binelea. Când vifornița cumplită era în toi, 
porunci să-i pună patru dintre cei mai puternici cai la sanie, își luă pe cei 
mai voinici slujitori, îşi aruncă şuba pe el şi porni în întâmpinarea 
călătorilor. 

Dar abia se îndepărtase de castel, că inima i se umplu de o mare 
bucurie. Din depărtare auzi sunând zurgălăii cunoscuţi ai săniilor sale. 

— Ah, slavă, domnului — strigă el — dar hai înainte, dacă tot am pornit! 


Însă, până să se dezmeticească din bucuria cea mare ce-l copleşise 
dintr-o dată, încât i se muiaseră picioarele, iată că-i ieșiră în cale săniile 
îndelung aşteptate. La strigătul lui groaznic: „Staţi!” caii, fără a mai fi 
struniți de mânători, cunoscând glasul stăpânului lor, nechezară prelung și 
se opriră brusc, bătând cu copitele zăpada afânată. 

Ochii boierului Laţcu cătară setoşi sania de la mijloc, din care mâinile 
vânjoase ale lui Bradu, fără a mai ţine socoteală de nimic, o ridicară pe 
Dana ca pe un fulg și o aruncară în braţele larg deschise, care se strânseră 
de mai s-o înăbuşească la piept. 

— Dana, fata tatii, prin ce ai trecut tu? 

— De nu era jupân Radu, tăicuţă, oftă ea adânc, nu ne mal. Vedeam 
niciodată, aşa, să ştii! 

Laţcu se opri, încruntându-se puţin, dădu din cap și nu răspunse nimic. 
Apoi se trezi în el simțul de ospitalitate și, lăsând-o pe fată, alergă Ia 
jupâneasa Neagă şi jupâniţa Bălașa și cuprinzându-le de mijloc, le împinse 
spre sania lui. 

— Hai, acum până acasă vă duc eu! 

În ciuda iernii grele ce se abătuse asupra Moldovei, primăvara anului 
1360 venise timpurie. Un soare neașteptat de puternic topise gheaţa și 
zăpada în câteva zile, şi în luna lui Prier verdeața se întinsese în ţara 
întreagă. 

În dimineaţa aceea frumoasă, boierul Laţcu plecase din vreme la 
palatul lui Dragoş- Vodă, fiind chemat de cu seară la un sfat de taină. 

Vremea se încălzise binișor. Albinele cutezaseră să-și părăsească 
ştiubeiele și să înceapă colindă. 

Dana ieșşise în grădină cu un taler plin de răsaduri de flori pe braţe. Şi, 
ca din senin, se ivi lângă ea Radu, care se înclină, îi luă în grabă talerul din 
mână și grăi cu glasul sugrumat: 

— Sărutăm dreapta, domniţă Dana! 

— Bună dimineaţa. Radule! De ce ești aşa de tulburat?! 

— Nu te-am mai văzut de vreme îndelungată atât de aproape... și 
doream de mult să te văd și mai ales să-ţi vorbesc. 

— Iată, ţi s-a îndeplinit dorinţa. Te ascult! 

Radu oftă, surâzând cu sfială, şi spuse: 

— Acum... domniţă Dana, că ești gata să mă asculţi, nu mai ştiu ce să- 
ti spun... Dar toată iarna am stat de vorbă cu domnia ta... în gând... în 
ceasurile mele grele de veghe! 


— Şi atunci? întrebă faţa cuprinsă de mirare. 

— Atunci... îmi dai voie să te ajut la răsaduri? 

— Asta nu e o treabă pentru un oștean viteaz ca domnia-ta, jupân 
Radule, dar dacă vrei... poftim...! 

— Mi-ar fi plăcut să sădim împreună un stejar aci, în fundul grădinii... 
şi să-i spunem... „stejarul Danei”. 

Pe buzele fetei înflori un surâs, ce-i adânci și mai mult cele două 
gropiţe care-i împodobeau obrajii. 

— De ce nu „stejarul lui Radu”? 

— Mai bine, „stejarul Danei şi-al lui Radu”. Măcar stejarul să ne lege, 
îndrăzni flăcăul... dacă altminteri... toate ne stau în cale! 

— Ce voieşti a spune cu aceasta, jupân Radule? se opri faţa cuprinsă 
de o tulburare neașteptată! 

Dar în aceeaşi clipă simţi că nu sunt singuri, tresări şi se-ntoarse 
repede. Lângă ei, răsărise ca din pământ doica. 

— Ce e, mamă doico? întrebă fata nemulțumită. Nu-mi amintesc să te 
fi chemat! 

— Am crezut că poate ai nevoie cumva de ajutor la răsaduri! șopti 
doica mieros. 

— La fel a crezut şi jupânul Radu... şi s-a înşelat. Pot grădinări şi 
singură! 

Și zicând așa, îi părăsi pe amândoi, îndreptându-se spre brazdele 
proaspăt săpate, ce-și aşteptau florile. 


CAPITOLUL V. 


Fuga. 


Slujbă bisericească se sfârşise și credincioșii ieșeau din biserica de la 
Baia cu spatele, închinându-se încă o dată cu cruci mari, înainte de a porni 
spre casă. 

Dar de data asta, la ieşirea din sfântul lăcaș, nu se mai aflau pe nicăieri 
cerşetori, care de obicei împânzeau treptele zidirii şi curtea acesteia. 

Aflâudu-se că va veni la sfânta slujbă măria să voievodul Dragoş cu 
doamna şi moștenitorul său Sas-Vodă cu domniţa lui, Mitropolitul dăduse 
strașnică poruncă să nu se mai vadă ţipenie de milog, că-i prăpăd, nu-i mai 
spală pe preoți și slujitori nici toată apa Şiretului. 

Aşa se făcuse că atât la sosirea, cât şi la plecarea de la biserică nu-l 
mtâmpinase pe domnul ţării nici o mână întinsă și nu se auzise nici o vorbă 
linguşitoare de cerșală. 

Măria să poftise a se întoarce la palat pe jos în această duminică de 
Florii. Poporenii erau bucuroși să-l urmeze în drumul său, înconjurându-l cu 
mare dragoste, fără să îndrăznească a-i striga uraturi de nici un fel. 

Le plăcuse mai cu scamă că vodă, neșttind ce să facă cu mlădiţa verde 
de salcie sfinţită, ai cărei mâţişori pufoşi se răsfățau asemeni unor podoabe 
de: miaragd, o împletise la mânerul în cruce al spadei sale şi-i ţinea astfel 
bună tovărăşie preafrumosului său inel cu piatră verde. 

Alaiul domnesc nu era mare. În frunte mergeau Dragoş-Vodă de vorbă 
cu boierul Laţcu; după ei veneau Sas-Vodă cu boierul Bale, care scăpase din 
robia tătarilor, apoi boierii Cantemir și Mirislău şi, după ei, la o depărtare de 
câțiva pași, veneau agale doamnele lui Dragoș-Vodă, Sas-Vodă și 
jupânesele boierilor pomeniţi. 

Cum era și firesc, femeile sporăvăiau despre cozonacii înalți cu nuci și 
stafide, lucraţi în lapte, unt și miere, despre ouăle roşii încondeiate şi despre 
mieii păstraţi și hrăniţi cu mare grijă, spre a fi jertfiți și băgaţi la cuptor, în 
ajunul marii sărbători creștinești. 

lar boierii vorbeau despre luptele ce-i aşteptau cu tătarii, care 
începuseră să scoată iarăși capul pe la margini de ţară. 

Dragoş-Vodă se opri o clipă în loc şi-i spuse boierului Laţcu, dar așa, 
ca să audă toţi cei din urmă: 


— Preacinstite și iubite al meu sfetnic, stând azi la sfânta slujbă a 
Floriilor, ca să-ți spun drept, mi-a fugit gândul de la cântările popilor, dar ca 
să mi-l închin tot Domnului Dumnezeu! 

— Cum aşa, mărite stăpâne? se miră Laţcu, că nu pricep! 

— Iată cum — zâmbi Dragoş-Vodă. Mi-am preumblat ochii pe toată 
întinderea dinlăuntru a bisericii acesteia din Baia... şi am privit cu multă 
luare-aminte, și iarăşi am privit-o şi... 

Aci vodă se opri. 

— Şi? îndrăzni Laţcu să întrebe. 

— Şi nu prea-mi place. Mult mai frumoase și mai arătoase sunt cele 
papistaşe! 

— Sunt, măria ta, e drept! făcu plin de obidă Laţcu, sunt, că pe acelea 
le ajută Papa de la Roma, pe când pe ale noastre le facem noi, care suntem 
sărăciţi de războaiele şi jafurile cotropitorilor. Dar bun e Dumnezeu, ne-o 
ajuta şi nouă să ridicăm zidire mândră și falnică spre pomenirea neamului 
românesc. şi a noastră a tuturor! 

— Ei, taman la asta m-am gândit, boier Laţcule, că ar trebui să-mi leg 
şi eu domnia de o asemenea sfântă zidire, precum făcură Basarabii în Țara 
Românească, vecină nouă. Și așa, până una alta, și până ce om face aci în 
Baia un sfânt lăcaş, potrivit cu cetatea noastră de scaun, vroi să ridic la 
Olovăţ o biserică nu prea mare, dar care să amintească despre mine în 
veac... Și unde să fie și gropniță pentru mine și tot neamul meu, când ne va 
veni veleatul la fieştecare! 

— La Olovăţ zici, măria ta? întrebă Laţcu. 

— Ai auzit bine, boierule. Place-mi târgulețul acesta mult și mă desfăt 
la privirea lui, ori de câte ori mă duc să-l văd. Și aş vroi să am acolo un 
lăcaş de închinare, odihnă și cugetare! 

— Prea bine, slăvite stăpâne! Am să aleg câţiva dintre oamenii mei de 
nădejde, care să nu se îndeletnicească un timp decât cu această treabă, 
ținând din scurt pe aceia ce vor ridica biserica. 

Când sosi acasă, boierul Laţcu fu întâmpinat ca niciodată, de doică 
fetei, care se ținu după el de la poartă, până la uşa casei. 

Dana privea pe fereastră şi văzu cum doica se înalță, pe cât poate, ca să 
ajungă la urechea boierului Laţcu, iar pe acesta cum se apleacă din toată 
înălțimea sa, spre a prinde ce-i spune doica. 

Și se înfioră când îl văzu încruntându-se și întrebând-o răstit de câteva 
ori. 


De cum intră în casă, porunci slujitorului ce-l aştepta înclinat să-l 
cheme de îndată pe Radu. 

Și până să vină cel chemat, Laţcu se aşeză la masa pusă din vreme în 
cerdacul casei, îşi turmă o cană de ţuică tare și o dădu pe gât cu mare poftă 
dintr-o dată, cutremurându-se apoi, şi făcând: „Haaaaa, că minunată mai e şi 
zeama asta de prune!” Și, îndemnând-o pe Dana, care trebăluia prin 
preajmă-i, îi spuse cu şiretenie: 

— Tu nu sorbi un strop, fata tatii, să vezi cum îţi toarnă foc în sânge”! 

— Nu-mi place, tăicuţă! zâmbi fata în silă. Asemenea licori nu-s 
pentru fete și nici pentru neveste! 

În clipa aceasta se arătă în capătul pridvorului Radu, care făcu o 
plecăciune și aşteptă. Boierul Laţcu îl simţi că a sosit, dar îl mai lăsă să 
aştepte, gândindu-se cum să înceapă vorba. Apoi, ridicându-şi capul dintr-o 
dată, îl întrebă cu mirare: 

— A... ai venit? 

Radu își înclină capul în tăcere, furând-o cu coada ochiului pe Dana, 
care încremenise, presimţind că va urmă ceva neplăcut pentru ei amândoi. 

În sfârşit, Laţcu deschise din nou gura: 

— Te-am luat cumva de la vreo treabă? Ce făceai? 

— Eram prin grădină, măria ta! 

Laţcu îl privi batjocoritor și-l întrebă rânjind: 

— Căutai cumva un loc potrivit să sădeşti un puiet de stejar? 

Fără să vrea, cei doi tineri îşi aruncară priviri întrebătoare, apoi 
amândoi își lăsară ochii în podele, ca de o mare vină. 

Bătrânul se ridică în picioare şi grăi de astă dată apăsat: 

— Jupân Radule, astăzi la biserică, măria să Dragoş-Vodă mi-a amintit 
făgăduinţa sa de a fi naşul de cununie al fetei mele... şi m-a întrebat ce am 
de gând cu ea...? Că, după câte știe măria să, aşteaptă să-i fie cinstiţi 
gineri... Aci Laţcu se opri o clipă și continuă, apăsând şi mai tare pe 
cuvinte: O seamă de feciori de boieri... și de la noi, din Moldova... și din 
Ţara Românească... şi din Ardeal... 

— Şi domnia ta ce i-ai răspuns, tăicuță? îndrăzni Dana, cu sufletul la 
gură. 

— Eu i-am răspuns, fată dragă — rânji boierul, privindu-l ţintă pe Radu, 
care încremenise lângă ușă, simțind că i s-au înfipt în suflet și i se răsucesc 
o sută de cuțite — i-am răspuns — repetă bâtruiul — că nu pot pomi nunta, 
până nu-l am înapoi pe armăsarul meu Trăsnet, răpit de tătari... întrucât 


vroiesc ca la nuntă să călăresc pe el împodobit cum se cuvine a fi calul unui 
boier ca mine. Aşa că, Radule... rugămintea mea către tine aceasta este: să 
pleci mââne, în zori după Trăsnet... şi să nu te întorci fără el...! Iar, între 
timp, noi vom griji şi de alegerea unui soț potrivit pentru jupâniţa Dana! 

Pe fată o podidiră lacrimile și abia se stăpâni să nu izbucnească în 
hohote de plâns. 

Radu rămăsese ameţit o clipă numai. Îşi înghiţi cu greu nodul care i se 
pusese în gât şi răspunse cu sfială: 

— Măria ta... şi stăpâne, cine poate şti pe unde se mai află acuma 
Trăsnet... şi ce mai e cu el? A trecut doară atâta vreme la mijloc de când ţi 
l-au răpit mârzacu în luptă. De-ţi trebuie un cal asemenea lui... ia-l pe 
Fulger! 

— Nu, nu, ridică Laţcu mâna dreaptă, ca și cum s-ar fi apărat de o 
primejdie... nu... pe Fulger ai să călărești tu ca vormicel la nuntă...! Eu îl 
vreau pe Trăsnet, care e mai tânăr şi mai ager! Deci, ne-am înţeles... Fără 
să mai pierdem vremea cu vorbe goale... mâine-n zori pleci după Trăsnet... 
Du-te sănătos...! Nu mai am nimic a-ţi spune! 

— Aş avea eu, stăpâne! 

— Ce? 

— Îngăduie să mă-nsoţească și Costea, tovarășul meu de vânătoare. 
Aceasta nu e treabă de un singur om! 

— Fie! 

Pe drumul prăpăstios ce ducea către hotarul de miazănoapte al 
Moldovei, înaintau la pas domol doi călăreţi tineri ce păreau, după straiele 
lor, a fi neguţători. Într-adevăr, un al treilea cal, ce venea cuminte după ei, 
fără a fi ţinut de frâu, avea în spinare o tolbă mare, bine legată în pânze și 
frânghii, în care, de bună seamă, se afla marfa neguțătorilor. 

— Ai mai fost vreodată prin ţinuturile tătăreşti, Radule? întrebă cel 
care mergea al doilea în șir. 

— Nu, frate Costeo, dar cu voia Domnului am să mă descurc! Numai 
să dăm de urma lui Trăsnet! 

— Mi-e teamă c-o să fie tare greu! Cine ştie pe ce mâini o fi încăput? 

— Cată să-ntrebăm mai întâi de geambași... De la ei putem afla câte 
ceva... Şi ţinta călătoriei noastre la tătari e cum ne-am înţeles. 

— Oricum, frate Radule, grea sarcină ţi-a aruncat pe umeri boierul 
Laţcu! Pe cât mă taie capul, eu socot că ţi-a pus gând rău... şi că, ce mai la 
deal, la vale... vrea să te piardă... asta e! 


— Eh! oftă Radu, dând din cap. O fi vrând el, dar nu și eu! M-am făcut 
oare vinovat de ceva? 

— Eu, în locul tău, aş fi dat bir cu fugiţi, vorba ăluia! 

— De n-ar fi fost la mijloc Dana, poate că-mi luam câmpii... Dar mi-e 
tare dragă fata asta, care ar fi râs de mine aflând că mă sperii de căutarea 
unui cal! Am și eu mândria mea, măcar că știu că nu pot trage nici un fel de 
nădejde. 

— Atunci la ce bun să-ţi primejduiești viaţa, aşa, de-a surdă? 

— Știu şi eu? zâmbi Radu îndurerat și își îndemnă calul, care parcă 
domolise prea mult pasul: Hâii, puiule, că ne aşteaptă Trăsnet! 

De cum intrară în ţinuturile tătăreşti, Radu fu numai ochi tot drumul, 
ca să țină minte totul la întoarcere, care nu se ştia cum va fi. 

Trecură prin câteva sate sărăcăcioase, cu case mici, aproape bordeie de 
chirpici, întrebând în dreapta și-n stânga de neguţători de cai și geambaşi. 

Și toţi îi îndreptau înainte, către cetatea unde se afla Mârza, cel mai 
vestit geambaș cunoscut în părțile tătărești, de la care lua cai chiar și hanul. 

După o zi de mers cu mici popasuri, mai mult de cercetare, decât de 
odihnă și mâncare, iată că li se arătă în faţa ochilor o câmpie mare, pe care 
troscotul crescuse în voie, împestrițat pe ici şi colo cu flori de mușeţel. 

lar la marginea câmpiei se înălța un zid, care nu putea fi altul decât 
acela al cetăţii căutate de călători. 

Plini de nerăbdare de a ajunge nai repede, cei doi tineri își îndemnară 
caii şi-n scurtă vreme se aflară în fața porţii străjuite de către doi sulițași ce 
aveau și hangere ta brâu. 

— Suntem neguţători de stămburi și mătăsuri de la Polonia, deschide 
Radu vorba. Avem marfă bună și dorim să cumpărăm cai tătărești... 
Cunoașteţi cumva vreun geambaş la care să găsim ce ne trebuie? Plătim 
bine! Și, ca să-i dovedească pe cum că ceea ce spune el nu-s vorbe de clacă, 
neguțătorul deschise o pungă şi puse în mâna păzitorilor câţiva bănuţi de 
argint. 

Ochii tătarilor sclipiră bucuroşi, iar cel mai bătrân le deschise repede 
poarta și, arătându-le cu dreaptă o uliţă, le spuse: 

— O luaţi drept pe ulița asta, până ajungeţi la geamie, apoi faceţi la 
stânga, şi o să vedeţi nişte case mai arătoase! Întrebaţi de Mârza geambașul; 
nimeni în toată ţara nu are caii uii; o să fiți mulțămiţi. 

— Şi voi la fel... la întoarcere! le făgădui Radu bucuros. 


Norocul călătorilor că Mârza era acasă. Un om scund, dar voinic, bine 
legat, tuciuriu la faţă şi cu priviri piezișe, pline de răutate. 

Când Radu începu să-i spună povestea cu stămburile lui, Mârza îl opri 
scurt cu mâna și-i grăi: 

— Nu-mi trebuiesc pânzeturi și nici nu mă privește ce fel de negoţ 
faceţi, drumeţilor! Eu cumpăr şi vând cai, dar cai buni, pe sprinceană, nu 
gloabe, nici mârţoage... Văd că sunteţi pe trei cai... cai buni ce-i drept... 
Vreţi să vindeţi, sau să cumpăraţi? 

— Să cumpărăm, preacinstite jupâne! răspunse Radu, bătându-i inima. 
Ne-ai făcut cinstea să spui despre caii noştri că sunt buni. Noi însă dorim să 
cumpărăm alții... sau măcar unul și mai bun decât aceştia. Şi stăpânul 
nostru, cel mai mare neguţător din Polonia, ar vrea un cal negru, dacă se 
află. Bun de călărie... 

Mârza stătu o vreme pe gânduri, închizându-și şi mai mult ochii-i 
spălăciţi, se trase de sfârcul mustăţii drepte, apoi zise: 

— Veniţi la grajduri... să vedeţi! şi o porni înainte, cu neguţătorii și cu 
vreo trei slujitori după el. 

Deschise larg uşa, care scârțâi prelung, și-i făcu pe caii ce ronțăiau 
ovăz să-și întrerupă mâncatul și să-și întoarcă uşor capetele. 

Ferestrele mari lăsau să pătrundă lumina în voie, așa că se vedeau bine 
toți caii. Radu trecu alene şi-i privi. Trăsnet nu se afla printre aceştia. Veni 
lingă Mârza. 

— Ei... ce zici? îl întrebă geambașul. Nu-ţi place niciunul? 

— Ba, ca să-ţi spun drept, toți sunt frumoși şi voinici, dar nu e ce-ar 
dori stăpânul meu! Nu mai ai și alții? 

— Cum? Din toţi ăştia nu-ţi alegi niciunul? făcu Mârza nemulțumit. 

— Îţi spusei că panul meu ar vrea un cal negru... așa că... 

Mârza se-ncruntă o clipă şi spuse cu neașteptată răutate: 

— Bine, dar! Poftește, rogu-te încoace... Mai am un armăsar, care s-ar 
putea să-ţi fie pe plac... Îl ţin singur într-un grajd anume făcut pentru el... 

Radu tresări și întrebă cu sufletul la gură: 

— De ce? 

— Aşa... că-i de rasă aleasă! îi răspunse în batjocură și cu ciudăţenie 
în priviri Mârza, și se opri în faţa unui grajd mic din lemn de stejar. 
Deschideţi uşa şi scoateţi armăsarul, grăi el slujitorilor. 

Doi tătari, având în mâini unul o ţepușă, și altul un cnut pătrunseră în 
micul grajd și, peste o clipă, Radu şi Costea auziră un nechezat puternic, 


care le îngheţă sângele în vine. Era nechezatul lui Trăsnet. 

Flăcăii se dădură la o parte să facă loc şi-şi puseră capetele în piept, de 
teamă să nu fie recunoscuţi de cal şi să-i trădeze, astfel, fără voia lui. 

Dar Trăsnet ieși pe uşa grajdului falnic între cei doi slujitori, cu gâtul 
încordat. Trecu pe lângă ei, părând că nu-i bagă în seamă, deşi Radu simţi 
că a tresărit o frântură de clipă, dar s-a stăpânit, înțelegând că se petrece 
ceva ciudat 

— Fi, îl întrebă Mârza pe Radu. De acesta ce zici, neguțătorule? 

— Într-adevăr, recunoscu Radu, într-adevăr pare a fi un cal deosebit. 
Cât ceri pe el? 

Aci, tătarul izbucni într-un râs nestăpânit, la care-i ţinură hangul toţi 
slujitorii săi făcându-l pe Trăsnet să-și întoarcă frumosul său cap cu stea în 
frunte. 

— "Ţi-l dau de pomană dacă eşti în stare să te ţii pe spatele lui... nu 
mai mult, ci cât număr eu până la zece! 

— Cum aşa?! se prefăcu mirat foarte Radu. Ce fel de neguţătorie poate 
fi aceasta? 

— Este aşa cum este! Văzuşi ce grajd i-am făcut? De stejar! Ai mai 
pomenit domnia ta grajd de stejar la un cal? Și ştii de ce? Că pe cel dinainte, 
de brad, l-a spart cu copitele... N-am pomenit cal mai nărăvaş... Şi pân- 
acum, nimeni n-a fost în stare să-l călărească... Pe toți i-a trântit şi i-a călcat 
în copite. Acest cal negru îl are pe satan în el, s-o ştii de la mine. 

— Dar de unde-l aveţi? se prefăcu Radu mirat. 

— I l-a luat chiar fiul hanului acum un an, în luptă, unui boier 
moldovean bătrân și neputincios! Pesemne că de aia-l şi purta calul... Ori 
cu el, ori fără el în spate, totuna-i era. 

— Ha, ha, ha! se făcu Radu că râde că poftă. Şi acum domnia ta vrei 
să-mi rupă şi mie oasele? 

— Aşa-i că nu te-ncumeţi? Pe doi slujitori de-ai mei i-a lăsat schilozi. 
Ai putea totuși să-ncerci, dar mai înainte să-ți dau un sfat prietenesc râse 
din nou Mâiza. 

— Care? 

— Spune-i prietenului domniei tale să-ţi sape și groapa! şi gesmbașul 
se porni din nou pe râs că de-o glumă bună. 

— Ba iacă asta n-o fac! râse şi Radu, că doar n-o să mă lăsaţi 
dumneavoastră ne-ngropat. Însă încercarea n-o pot face aci, în curte... sau 


pe ulițele cetăţii. Să ieşim pe câmpie... Cu un cal nărăvaş nu se știe 
niciodată la ce te poţi aştepta... şi n-aş vrea să mă dea de ziduri. 

— Unde pofteşti! strigă Mârza. Puneţi-i şaua! Sfârşitul tot același va fi, 
ţi-o spun eu... Hai la câmpie! 

Cei doi slujitori porniră cu frumosul cal înainte, iar după ei tot alaiul. 
Costea călare, la pas, şi ceilalți după cai. Se opriră în faţa porţii. Radu le 
făcu semn tătarilor să lase calul slobod. Îl fulgeră cu privirile pe Costea, 
care-nţelese şi luă frâiele celorlalți doi cai. Apoi Radu își făcu o cruce mare 
şi şopti: „Doamne-ajută!” își scuipă în palme și le frecă una de alta și 
făcându-şi vânt, fără să pună piciorul în scară, sări pe el uşor, îl bătu pe gât 
cu dragoste şi strigă: „Hai, Trăsnet, flăcăul tatii! ... hâii, ca vântul şi ca 
gândul, vorbă din basme!” 

Și Trăsnet, slobozind un nechezat puternic și pătrunzător, îşi încorda 
gâtul și țâşni ca din arc, urmat de Costea cu ceilalți cai, care pomiră în 
goană nebună ca să nu se lase mai prejos. Tătarii rămaseră încremeniți. 
Când înţeleseră în sfârşit, ce se-ntâmplase, călăreţii erau prea departe și ar fi 
fost prea târziu ca să-i mai ajungă cu vreun cal, oricât de iute ar fi fost 
acela. 

Când intrară Radu și Costea cu cei patru cai pe poarta castelului din 
Baia, boierul Laţcu era în pridvor cu Dana, făcând haz de o cloșcă ce 
scosese boboci de rață și privea mirată la ei. 

Pe cal fiind, Radu îşi scoase cuşma cu pană verde și grăi: 

— Sărutăm dreapta și bun găsit! lată, boierule, mă-nclin cu slujba- 
ndeplinită. Trăsnet este iarăși acasă! 

Dana își duse mâna la inimă și se făcu roşie ca macul, iar Laţcu holbă 
ochii, nevenindu-i să creadă și se repezi la cal, răsfirându-i coama neagră, 
corb. Apoi îl sărută pe ochi. 

Radu sări din șa drept în picioare. Costea descălecă și el, dând caii în 
grija unui slujitor. 

Bătrânul boier veni apoi lângă Radu şi-i spuse zâmbind, măcar că nu-i 
venea: 

— Bine că veniși, jupân Radule! Odihnește-te, odihneşte-te, dragul 
meu, ca să prinzi noi puteri, că am a-ţi încredința altă treabă voinicească, pe 
care numai tu o poţi duce la îndeplinire. 

— Care anume, boierule? întrebă Badu, tremurând şi stăpânindu-și cu 
greu mânia ce începuse să-i clocotească în vine! 


— E, făcu Laţcu nepăsător, un gând mai vechi de-al meu, poate 
năstrușnic, dar care, înfăptuit, i-ar pune în mirare pe toți vânătorii noştri... 
şi chiar pe măria să Dragoş-Vodă...! 

— Dar care, boierule? stărui Radu, bănuind că la ceva uşor nu se putea 
aștepta. 

Laţcu păru că se gândeşte câteva clipe, apoi spuse alene: 

— lacă, m-am cam săturat să tot folosim şoimi la vânătoare... Și m-am 
gândit că pentru vietăți mai mari, cu blană, foarte nimeriţi ar fi vulturii! 

Radu tresări puternic şi se dădu un pas înapoi: 

— Vulturii, măria-ta?! 

— Da, ai auzit bine, vulturii am zis, că se găsesc sumedenie în creierii 
munţilor noştri... fie vulturi-codalbi sau zăgani... sau pleşuvi... sau și mai 
bine pajere... Da, da, să-mi prinzi doi pui de pajeră... şi să-i înveţi la 
vânătoare..., că tu te pricepi mai bine decât toți! 

— Dar cine-a mai pomenit, măria-ta, vulturi învăţaţi la vânătoare? 
Șoimii sunt altceva, dar vulturii...?! se uimi Radu. 

— Dacă n-a pomenit pân-acu', o să pomenească de-aici înainte! Mâine, 
nu; dar poimâine pleci după vulturi... Carpaţii gem de ei. 

Radu îşi ridică privirile întrebătoare asupra Danei, care-i răspunse din 
ochi îndurerată. Apoi se răsuci pe călcâie, fără să mai spună o vorbă şi 
plecă. Costea îl urmă de îndată și, când fu încredinţat că nu-i poate auzi 
nimeni, îi șopti: 

— Acum ai înţeles că vrea să te piardă? Păi când te-ar prinde 
vulturoaica la cuib, te-ar păli cu aripile şi ţi-ar scoate ochii cu clonţul. Câţi 
păstori îndrăzneţi am văzut eu orbiţi de vulturi! 

— Pe mine n-o să mă orbească, fii fără grijă! îi răspunse Radu înfuriat 

— Aşadar, tot ai de gând să te duci? 

— Nu ştiu încă bine ce am să fac. Cu Trăsnet ne-a ajutat norocul, 
istețimea și iuțeala lui. Şi apoi și mie îmi era tare drag calul ăsta şi-mi 
lipsea! Dar că eu să fiu orbit de vulturi, şi să rămân milog la curtea lui 
Laţcu... şi apoi să-şi dea față după cine ştie ce fecior de neam, numai 
fiindcă-i de neam... De! Asta n-o mai pot îndura. Şi-arunci... 

— Atunci... nu cumva să faci vreo prostie?! 

— Am să-ţi urmez sfatul, orice s-ar întâmpla! 

— Să fugi? 

— N-am încotro, frate Costea! Cu timpul am să mă liniştesc... am să 
uit, cum o vrea Dumnezeu! Dar ca să-şi bată Laţcu joc de mine mai departe 


nu mai vreau cu nici un chip! 

A treia zl. Boierul Laţcu trimise un slujitor să-l cheme pe Radu; dar în 
locul lui veni starostele de vânători foarte neliniștit: 

— Măria ta, jupân Radu nu se află nicăieri! 

— Cum aşa?! se-ncruntă bătrânul înspăimântător la vedere. N-a lăsat 
vorbă unde s-a dus? 

— Nu, boierule. Aseară, după cină, am mai stat de vorbă puţin și apoi 
ne-am dus la culcare; ne-am spus „noapte bună” ca de obicei și azi m-am 
gândit, când nu l-am văzut pe nicăieri, că s-o fi dus la pajere, după cum îl 
auzisem vorbind deunăzi. 

— Fără să stea de vorbă cu mine mai înainte?! se răsti Laţcu. Dacă voi 
nu ştiţi ce-i cu el, să vă spun eu: a fugit! Și de nu mi-l aduceţi aci cât mai 
degrabă viu sau mort, vă spânzur de grinda casei pe toți, ca să fiți pildă și 
pentru alți nemernici. Haida, cară-te de aci şi decât să te întorci fără de 
Radu, mai bine să te arunci în Bistriţa. 

— Am înţeles, înalte stăpâne! 

— Vezi ce cal lipsește din grajd! Şi să puneţi câinii de vânătoare pe 
urmele lui. Ha, ha, ha, râse în silă boierul, asta-i bună, zău aşa, câinii 
învăţaţi de Radu să adulmece vânatul după miros de astă dată or să-l prindă 
pe el însuşi. Mai mare râsul de aşa poznă nemaipomenită. Dar el şi-a făcut- 
o singur. Ce a căutat, va găsi. Du-te! 

Andrei, starostele de vânători, și Șandru, ajutorul lui, erau amândoi 
buni prieteni cu Radu și se găseau în mare zbucium sufletesc: chiar ei să fie 
trimişi cu cei mai buni vânători şi cu câinii după fugar?! 

— Ce facem, Andrei, cum o scoatem la capăt cu povestea asta 
nenorocită? întrebă Şandru. 

— N-avem încotro, trebuie să ne facem datoria, trebuie să-l prindem, 
că altminteri sunt în joc viaţa noastră, femeile și copiii noștri! Ce putem 
face alta? Numai să dăm de el! oftă cu grijă Andrei. 

— Trebuie să dăm! Cred că Radu o să umble mai mult noaptea, ca să 
nu dea de bănuit. Ei, noi vom merge fără preget şi ziua şi noaptea! 

— Uşor de vorbit, dar greu de îndeplinit. Păi crezi că te mai poţi ţine 
pe picioare, omule, dacă ai să umbli o zi în şir călare? Vai de capul tău! Fără 
de popas nu se poate. Vorba e încotro s-o pornim după el? Iată, câinii nu-i 
adulmecă nici o urmă. Nici pomeneală de copite, nicăieri Să știi că a învelit 
cu paie și cârpe copitele calului și s-a tot dus! Pas' de-l găsește. Dar stau și 
mă gândesc că... spre răsărit, la tătari nu s-a putut duce; la miazăzi, în Ţara 


Românească, de asemenea. Nu s-a putut îndrepta decât înapoi spre 
Maramureș, unde are prieteni! 

— Isteţ eşti, măi Andrei! Așa trebuie să fie, precum zici. Deci, hai să 
apucăm pe drumul care ne-a adus din Maramureș în Moldova și nu se poate 
să nu dăm de el sau măcar de urmele lui pe undeva. 

În seara următoare, venind dinspre „Câmpul lui Dragoş”, trecu prin 
satul Boureni un călăreț trudit, plin de praf şi sudoare, care i se scurgea pe 
obraz lăsându-i dâre murdare. Întrebă de casa şoltuzului şi ceru a vorbi cu 
stăpânul, care, când auzi că e căutat de om de la domnie, ieși îndată. 

— Bună seara, jupâne șoltuz! grăi călăreţul 

— Bine-ai venit, jupâne! răspunse şoltuzul. Cu ce-ţi pot fi de folos? 

— lată care-i nevoia ce mă mână la domnia ta: sunt trimis de măria să 
Dragoș-Vodă tocmai la Maramureș să caut şoimi pentru vânătoare. Mi-i tare 
degrabă, dar calul meu, măcar că-i vârtos precum se vede, a obosit. Ţi-l las 
până mă întorc şi te rog a-mi da altul odihnit! 

— Apoi dacă-i numai atât, treaba e făcută! grăi șoltuzul. Cai ca ai mei 
se ştie că nu are nimeni în Boureni. Poftim să-ţi alegi și umblă sănătos! Să 
ştii, însă, că nu mi-e ruşine nici cu calul domniei tale. Da' acolo-n traista 
aceea ce se zbate?! întrebă omul cu uimire. 

— Ha! râse în silă călărețul. Un biet vătui, care mi-a căzut în mână în 
drumul meu prin pădure. Îmi prinde bine la drum lung, că n-am timp să mai 
vânez, în goana mea după șoimi. 

— Aşa, așa! făcu omul. Măcar că ţi-ai luat și arcul și tolba cu săgeți și 
văd că şi securea o ai la spate. 

— Ca să fie la orice nevoie, jupâne şoltuz! 

— Aşa, aşa, încuviinţă din nou şoltuzul. lacă, poftim alege-ţi calul 
care-ţi place şi pune-l pe al domniei tale în locu-i! 

Pe aceleași meleaguri, puţin bătute de oameni în cursul unui an, se ivi 
la scurtă vreme după trecerea călăreţului nostru, un pâlc de oşteni pe cai 
vânjoşi, având cu ei și o haită de câini. 

Păreau că sunt în căutarea cuiva: mergeau la pas şi asmuţeau clinii 
încoace şi încolo, doar vor adulmeca vreo urmă. 

Deodată, unul dintre ei, ce părea a fi căpetenia, tresări la auzul unui 
nechezat prelung și parcă îndurerat. 

— Staţi pe loc! strigă el cuprins de fiori. Dacă nu mă înşeală auzul... 

Dar n-apucă să-şi sfârșească gândul că nechezatul se auzi din nou, de 
astă dată mai puternic, de parcă ar fi fost înţeles de calul ce voia să le dea de 


veste că se află prin apropiere. 

— Dacă nechezatul ăsta nu-i al lui Fulger, armăsarul lui Radu, eu îmi 
pun capul pe trunchiul din faţa noastră și nu-l mai iau de-acolo! S-o luăm pe 
poteca din dreapta să vedem unde ne duce! grăi înfierbântat oşteanul de 
adineauri. 

Drumul îi scoase de îndată chiar la intrarea în satul Boureni. 

Ceata se opri din nou şi aşteptă. Și pentru a treia oară se auzi 
nechezatul puternic al calului. 

— Nu mai e nici o îndoială, spuse Sandu. Ai dreptate, Andrei. E 
Fulger! 

Și pâlcul porni grăbit, lăsând în urmă-i un nor de praf. 

Ca atraşi de o presimţire se opriră în faţa casei şoltuzului. 

Andrei se apropie călare de poartă şi bătu cu mânerul spadei de trei ori. 
În aceeași clipă chiar se auzi din nou nechezatul cunoscut şi stăpânul casei 
se ivi de după un nuc rămuros cu tulpina groasă cât doi oameni voinici. 

— Bună vremea, prietene! zise Andrei. Bucuroşi de oaspeţi? 

— Apăi, zâmbi șoltuzul, spre a vă răspunde la această întrebare, va mai 
întâi să ştiu ce fel de oameni vor să-mi intre în casă! 

— Aşa-i! Pe scurt, suntem oșteni de-ai boierului Laţcu şi căutăm un 
fugar! 

— Prea bine; vă doresc să-l prindeţi cât mai degrabă; dar ce v-a făcut 
să credeţi că l-aş adăposti eu cumva, de v-aţi oprit taman la casa mea”! 

— Aşa-i şi asta! Am auzit un nechezat care credem că este al unui 
vestit armăsar, pe nume Fulger, călărit de fugarul căutat! 

— S-ar putea să fie! E adevărat că în grajdul meu se zbuciumă un 
preafaimos armăsar străin de ai mei; călăreţul acestuia însă a plecat de mult! 

— Cum aşa? 

— Calul îi era istovit de drum; omul mi-a spus că-i de la domnie și 
umblă după şoimi; m-a rugat să-i împrumut alt cal pe care o să mi-l 
înapoieze la întoarcere. Asta-i toată tărăşenia. Și acu, poftiţi să vedeţi calul! 

— Ba, mai bine fii bun, rogu-te şi adă-l domnia-ta încoace! 

— Păi, tocmai asta e pozna, că nu pot, ... nu se lasă, ... e cal nărăvaș, 
care nu ştie decât de stăpânu-său! se văită şoltuzul. 

— Taman ca frate-său Trăsnet! râse Şandru. Căi de soi, românești! Hai 
la grajd. 

Fulger îi întâmpină cu un nechezat plin de veselie și nu mai avu 
astâmpăr. Andrei îl bătu pe greabăn cu palma, îi puse căpăstrul uşor și-l 


scoase afară. 

— Prietene, îi grăi Șandru, şoituzului, îți făgăduim a-ţi aduce înapoi 
calul dumitale. Noi pe acesta îl luăm, vezi că ne cunoaște și ne ascultă că pe 
stăpânii lui. Până atunci, primeşte calul acesta care ne e de prisos... şi rămâi 
cu bine! 

— Mergeţi sănătoși și să știți că eu vă aştept cu calul meu; văd că nu 
mă pot împăca bine cu ai domniilor voastre! 

— Te mai rugăm un lucru, ca să ne ușurezi sarcina. Ştii cumva încotro 
a apucat-o fugarul ce-l căutăm? 

— Dacă mi-o fi grăit adevărul sau m-a amăgit nu pot şti, dar el mi-a 
spus că l-ar fi trimis măria-sa Dragoş-Vodă tocmai la Maramureș, după 
şoimi de vânătoare! Aşa o fi..., n-o fi aşa, Dumnezeu știe! Dar domniile 
voastre porniţi încotro veţi crede de cuviinţă și fiți sănătoși! 

Andrei îl privi repede pe Şandru şi strigă: 

— Văzuşi, măi, frate Șandrule, că am cugetat bine? N-avea încotro s-o 
apuce decât spre Maramureş! Ce mai aşteptăm dar? 

Rămâi sănătos, om bun, și să ne vedem cu bine! 

Șoltuzul rămase în pragul porţii, alături de calul lăsat de oșteni și 
urmări pâlcul care stârni din nou un nor alburiu de praf, ce se risipi și se 
pierdu în zare, până nu se mai văzu nimic. 

Dimineaţa era senină şi caldă ca o zi de vară timpurie. Călărețul străin 
înainta anevoie, la pas, pe drumul colțuros de stâncă ce mergea către 
Maramureş. Se găsea încă în Țara Moldovei. Abia trecuse Bistriţa prin văd, 
când deodată îi ajunse la urechi un zvon îndepărtat de lătrături cunoscute. 
Inima începu să-i bată cu putere în neştire. 

„Au pus câinii pe urmele mele! își zise el. Câinii învăţaţi de mine! 
Noroc că m-am gândit că se poate întâmpla asta!” 

Sări sprinten de pe cal, îl luă de frâu şi-l ascunse, priponindu-l în dosul 
unui desiş de brazi şi tufe de ienuper. 

„Așa, grăi mai departe călărețul, vorbind cu sine însuși, şi acum să 
poftească să mă prindă! Să ne aţinem aci, lângă stânca asta învelită în 
mușchi verde. Dacă vin pe urmele mele, trebuie să treacă, pe la mijlocul 
pajiştei. Să vedem acum dacă câinii mei n-au uitat ce i-am învăţat!” 

Se ascunse în spatele stâucii la timp. Îndată lătrăturile se auziră 
aproape și la mijlocul pajiștei se arătară copoii boierului Laţcu, adulmecând 
cu boturile la pământ. Şi-n clipa următoare, ca din senin, ţâșni un iepuraș, 
care o luă la goană prin faţa haitei. 


Câinii, înnebuniţi la vederea vânatului, porniră săgeată după el. 
Călăreţii, care nu avuseseră vreme să vadă după ce aleargă câinii, crezură că 
aceştia au simţit puternic urma fugarului şi se năpustiră călări după ei. Iar 
fugarul sări în dosul desișului, încălecă și o porni mai departe prin rariştea 
de brazi Dar şiretlicul lui fu dibăcit numaidecât. Nu degeaba călăreţii ce-l 
urmăreau fuseseră tovarășii lui de vânătoare. 

— Asta-i una de-a lui Radu, îmi pun mâna în foc! spuse Andrei râzând 
totuși, măcar că fusese păcălit. 

— Mă tem şi eu; semne că-i prin apropiere! 

— Dacă-i așa, după el mai departe! 

— lan staţi pe loc și ascultați! strigă Costea. Auziţi tropotul unui cal la 
pas? 

Oamenii își ascuţiră urechile şi prinseră într-adevăr zgomot de copite 
bătute rar. 

— Nu poate fi decât Radu! spuse Andrei. Într-acolo, degrabă. 

Caii vânătorilor erau obișnuiți cu muntele. Călcau uşor, cu capul în jos, 
alegând pietrele şi înaintând cu grijă. Deodată în faţa lor se ivi călărețul 
străin. 

— Radule! strigă Șandru, Radule, fratele meu, stai pe loc! 

Dar Radu își înfipse cu înverşunare pintenii în burta calului, care se 
ridică în două picioare, nechezând dureros şi se avânta în codru. 

În aceeași clipă însă, câinii, care-și recunoscuseră stăpânul, porniră 
valvârtej, scheunând de bucurie, și-i înconjurară calul cu lătrături vesele, 
împiedicându-l să meargă mai departe. Atunci Radu sări din şa și o luă la 
fugă, căutând scăpare printre steiuri și brazi. 

Andrei îi striga, punându-și mâinile la gură: 

— Radule, avem poruncă să te aducem înapoi viu, sau mort. E-n joc și 
viaţa noastră, nu numai a ta. Fii cuminte și stai pe loc! Tu ești unul, iar noi, 
zece; tot nu poţi scăpa din mâinile noastre în cele din urmă, orice ai face! 

La aceste vorbe, Radu, cugetând că Andrei are dreptate, se opri, le ieşi 
în faţă, abia stăpânindu-și lacrimile de ciudă, şi le spuse cu obidă: 

— Ah, de ce nu s-a deschis în fața mea o genune ca să m-arunc în ea şi 
să sfârşesc odată cu viaţa asta plină de năpastă! 

— Suie-te pe cal şi hai, înapoi, Radule! Și nu deznădăjdui! îl 
îmbărbăta Şandru. Am auzit și eu o vorbă rămasă de la înțelepţii bătrâni din 
vechime: chiar atunci când ţi-ai pierdut cea de pe urmă nădejde, tot să nu-ţi 
pierzi nădejdea! 


— Hm! râse cu amărăciune Radu, ce puţin se potriveşte câteodată 
vorba cu fapta. Viaţa le dă pe amândouă peste cap. Aș vrea să-l văd pe 
înțeleptul care a scornit această vorbă în locu-mi... şi să-l întreb; la ce i-ar 
folosi nădejdea lui cea de pe urmă”! 

Când Radu intră în curtea boierului Laţcu, între Șandru și Andrei, cu 
mâinile slobode, ca orice om liber, stăpânul casei îl aştepta tremurând de 
mânie. Ridică pumnul şi voi să-l lase năprasnic asupra tânărului, dar un 
țipăt de la fereastra de sus îl făcu să se-ntoarcă brusc și să rămână cu braţul 
în aer. Capul Danei dispăru din fereastră şi boierul se stăpâni, amintindu-și 
deodată că acestui om îi datorește viaţa feţei sale, ce-i era atât de dragă. 

Urlă totuși ca un scos din minţi către cei doi starosti de vânători: 

— De ce nu l-aţi legat? 

— La ce să-l legăm, boierule? răspunse Andrei supărat, dacă s-a dat în 
mâinile noastre de bună voie. Doar n-o să mai fugă! 

— N-o să mai fugă, pentru că o să stea la butuc. Acuma chiar, în faţa 
casei, ca să-l vadă toţi cei ce vor trece pe aci şi să le fie învăţătură de minte! 

De sărbătorile Paștelui, la casa boierului Laţcu era masă mare. Din nou 
această petrecere avea să fie cinstită de măria să Dragoş-Vodă şi ai săi. 

Dinaintea prânzului începuseră să sosească la curtea Laţcului rădvane 
trase de câte patru cai, eu boierii poftiţi la marea sărbătoare de primăvară. 

Și toţi boierii şi jupânesele ce soseau îl priveau pe Radu pus cu braţele 
şi picioarele în butuc, ca și când n-ar fi văzut nimic, şi intrau nepăsători în 
casa, fără să-ntrebe măcar ce e cu el. 

Într-un târziu sosiră și domnul cu ai lui, îndelung aşteptaţi de toată 
suflarea. Dar iată că, de îndată ce intră pe poartă mare, înaltă și grea de 
stejar, Dragoș-Vodă dete cu ochii de Radu în butuc şi se opri, încruntându- 
se nemulțumit. 

— Ce-i cu Radu în starea aceasta, boier Laţcule? făcu vodă grabnică 
întrebare boierului, care-i ieşise în întâmpinare. 

— A fugit de la casa mea ca un lotru de codri, ca să nu-mi 
îndeplinească o poruncă şi, pentru această mârșavă faptă, l-am osândit 
precum se vede! 

— De când stă astfel? 

— Numai de ieri, măria ta! 

— Şi nu socoţi domnia ta că-i prea mult să mai steie şi astăzi? Într-o zi 
de mare sărbătoare creştinească, aşa precum este aceasta ce o prăznuim? 


— Şi fiul mea de ar fi greșit astfel, răspunse cu semeție Laţcu, i-aş fi 
dat aceeași pedeapsă, măria ta, spre a fi pildă de îndreptare și altora. 

— Într-o zi de mare sărbătoare, boierule, când toată lumea mănâncă, 
bea și se veseleşte, se cade a fi mai îngăduitori, mai iertători cu semenii 
noştri. Eu nu aș putea să stau tihnit la masa domniei tale, ştiind pe cineva că 
zace în butuc ca un tâlhar de drumul mare. Cu atât mai mult, boierule, cu 
cât acesta este Radu, care, precum bine ştim cu toţii, a făcut întotdeauna 
mult pentru casa dumitale, purtându-se mai frumos ca mulți fii adevăraţi şi 
buni prieteni. lar dacă a fugit, nu ştiu, zău, dacă nu a avut și un pic de 
dreptate. Socot că m-ai înţeles! mustăci vodă. 

— Cum nu se poate mai bine, înalte stăpâne! Să fie dezlegat Radu de 
îndată! porunci boierul Laţcu. 

— Și să poftească, așa, ca întotdeauna, la masa noastră! adaogă vodă, 
smucindu-şi fruntea în sus și pornind spre intrarea în casă. 


CAPITOLUL VI. 


Viaţa lui Dragoș-Vodă în grea cumpănă. 


Iscoadele moldovene aduseră știrea că, de astă dată, în fruntea 
hoardelor tătăreşti venise însuși hanul lor, Ghirai. 

Oştile se ciocniră în Țara de Sus, pe un loc larg dinainte de Dorohoi și 
bătălia fu mai crâncenă ca niciodată. Hanul nu intrase în luptă, el privea 
călare de pe un dâmb, strigându-le alor săi cuvinte de îmbărbătare. Dragoş- 
Voda îşi împărţise oastea în patru cete în cap cu el însuși și cu câte un boier 
de credinţă, printre aceştia socotindu-l și pe Bale. 

Tătarii, urcați călări pe un deal uşor înclinat, își dădură drumul la vale 
în urlete ce te înfiorau până în măduva oaselor, prăvălindu-se ca niște 
bolovani vii asupra moldovenilor, care, văzându-i că vin năprasnic în clipa 
potrivită, după obiceiul lor, se rupseră în două și-i prinseră pe dușmani ca- 
ntr-un cleşte uriaş. Sunau scuturile de loviturile spadelor, dar răsunau și 
tidvele cotropitorilor sparte de ghioagele moldovene; cele mai multe capete 
se prăbuşeau în ţărână, bolborosind cuvinte neînțelese. 

— Nu vă lăsaţi, copii! strigă Dragoş înfierbântat la culme, tăind în 
dreapta și în stânga cu paloșul său mare și greu. 

Dar acela care se întrecuse pe sine însuşi şi-i lăsase pe toţi muţi de 
uimire fu Radu. Fulger, calul său, se lupta aproape tot timpul în două 


picioare; iar el, mânuind cu agerime două spade, făcuse prăpăd. 

Deodată îşi struni calul şi apoi se repezi înainte ca dus de vânt. Boierul 
Laţcu era în primejdie de moarte. Trei tătari îl înconjuraseră şi erau gata să-l 
doboare, căci bătrânul istovit abia se mai apăra. Și marea mirare a lui Radu 
era făptul că în preajma lui Laţcu, văzând aceasta, se afla boierul Bale, 
crezut prieten și care totuși nu se gândea să-i sară în ajutor, așteptând parcă 
să vadă ce se întâniplă. 

O clipă de ar mai fi trecut, și Laţcu ar fi fost pierdut pentru totdeauna. 
Dar chiar în clipa aceea se ivi ca din senin Radu, care, din două lovituri 
numai, isprăvi cu cei trei tătari și îndrăzni să-i strige lui Bale, fără să-i pese 
de ce va urmă: 

— Ce-asteptai boierule Bale, de stăteai așa, nepăsător? 

Apoi, îndreptându-se spre Laţcu, spuse: 

— Hai, stăpâne, ajunge de-astă dată! 

Laţcu se lăsă dus ca un copil şi de abia mai putu să îngaime: 

— Îţi mulțumesc, Radule! 

Dar Radu nu mai avea timp să asculte mulţumiri. Văzu cu groază cum 
hanul Ghirai ridică mâna şi din spatele dâmbului se iveşte o nouă oaste 
proaspătă, odihnită, gata de luptă. Și, lăsându-l pe Laţcu la adăpost, porni 
chiuind ca la nuntă: 

— Uiu, iu, iu, pe ei, măi, nu vă lăsaţi! Aci să le săpăm mormântul! 

Îmbărbătaţi de vitejia fără de seamăn a lui Radu, porniră toți 
moldovenii cu o îndârjire nemaipomenită. Înspăimântaţi de înverşunarea 
neașteptată a acestora și de vederea capetelor ce zburau în toate părțile, 
tătarii rupseră şirurile şi se întoarseră, rupând-o la fugă. 

Dar hanul ajunsese să coboare dâmbul și iată că se găsi faţă în faţă cu 
boierul Bale. Ridicară amândoi spadele, le încrucişară, dar niciunul, nici 
altul nu cuteză să lovească. Ba lui Radu, care ar fi dorit să-l înfrunte el pe 
han, i se păru că cei doi vrăjmași schimbă câteva vorbe, își mai ciocnesc 
spadele de câteva ori și se îndepărtează unul de altul, fără nici o noimă. 

„Aci nu e lucru curat!” îşi spuse Radu. „Oare Dragoş-Vodă o fi văzut 
această?” 

Dar măria să nu avea vreme să privească cum se bat ceilalți, că trebuia 
să le ţină piept la doi tătari, care se năpustiseră asupra lui. 

Și iată că, la un nou semn al hanului, tătarii, prefăcându-se că fug 
îngroziţi, părăsiră câmpul de bătălie. 


Lui Radu i se păru că nici de astă dată nu-i lucru curat şi își făgădui să 
fie cu multă luare-aminte. 

La întoarcere, boierul Bale caută să se țină mai pe lângă Radu. În 
apropiere de Bale, când caii lor se găsiră, în sfârşit alături, Bale îi şopti! 

— Să-ţi spun drept, jupân Radule, te credeam mai isteţ! 

— Şi ce te face să crezi că te-ai înșelat? 

— Te mirai că n-am sărit să-l scap pe boierul Laţcu, primejduindu-mi 
eu viaţa mea, pe care o socotesc mai prețioasă decât a lui? Ci eu mă mir de 
domnia ta că ai sărit să-l scapi! 

— De ce? 

— Poate că te mai pune din nou la butuc, când i-o veni bine! rânji 
bătrânul boier. 

Radu clătină din cap cu amărăciune şi răspunse: 

— Toane de bătrân, boierule Bale! 

— Hm! îşi strânse buzele cu dispreţ boierul Bale, dând din cap și 
răsfirându-și barbă albă cu degetele-i butucănoase. Păcat că Laţcu nu știe să 
prețuiască așa cum se cuvine un om ca tine, Radule! 

Aci, tânărul oștean izbucni, cuprins de o mare mânie, și spuse cu 
buzele strânse, în șoaptă: 

— Ca să vezi şi domnia ta, boierule Bale, pe cine şi-a ales vodă mare 
sfetnic! Ptiu! și Radu scuipă cu scârbă în praful drumului și înverșunat își 
vărsă năduful mai departe: pe altul mai priceput nu-l găsea, parcă nu mai 
erau atâţia şi atâţia boieri de seamă, mult mai destoinici decât el. 

Bale nu-şi mai încăpea în piele de bucurie că Radu rosteşte asemenea 
cuvinte despre Dragoș-Vodă şi Laţcu. Ar fi voit să spună şi el ceva în 
sprijinul celor rostite de flăcău, dar rămase uimit peste măsură, auzindu-l pe 
tânărul ostaș că dă viu grai chiar gândurilor sale: 

— Păcat că măria ta erai pe atunci prins la tătari; poate altfel s-ar fi 
făcut lucrurile în ţară. E, dar bun e Dumnezeu! oftă Radu, ridicând privirea 
spre cer. 

— Şi eu spun despre tine, Radule, că să fi fost tu omul meu, ehei! 

Radu nu-i dădu pas să isprăvească și-l întrebă repede: 

— Nu zău, chiar ai dori aceasta, boierule Bale? 

— Ehei, răspunse bătrânul surâzător, ţi-ar pune Dumnezeu mâna în 
cap; dar am stat prea mult de vorbă împreună... şi să nu dăm de bănuit. 
Dacă vrei, treci mâine seară pe la mine! 


— Hei, aş trece eu, boierule, dar sunt ţinut tare strâns de când am fugit. 
La ce să le spun că vin la curtea măriei tale? Îmi trebuie o pricină! 

— Am să te cer eu Laţcului, spunându-i că vreau să te cercetez asupra 
unor căţelandri de copoi, dacă face să-i păstrez sau nu pentru vânătoare. 

— Așa da, că altminteri, să-ţi spun drept, mă cam tem, și nu de alta, 
dar n-aş vrea să mor până nu-i las puţin sânge stăpânului. 

Bătând în pinteni de bucurie, bătrânul boier își spuse încântat de 
dibăcia lui: 

— Al meu e Radu. De acuma pot păși neabătut pe calea mult dorită. 

A doua zi se înfăţişă la curtea boierului Laţcu un slujitor domnesc, 
care-i spuse marelui sfetnic că e poftit dimpreună cu Radu la palat. 

Încălecară şi porniră amândoi deodată. Tot drumul de la el de acasă 
până la curtea domnească, Laţcu nu vorbi decât atâta, şi asta mai mult ca 
pentru sine însăşi: 

— De ce ne-o fi chemat vodă pe amândoi? 

Dragoş-Vodă nu le puse prea mult răbdarea la încercare, că, îndată ce-i 
văzu pe fereastră, îi întâmpină cu braţele deschise, îi pofti să șadă și le 
spuse surâzând: 

— lată care-i pricina acestei chemări cu noaptea-n cap! Radu Bradu, 
destoinic oștean al domniei tale, boier Laţcule, a dovedit multă pricepere şi 
deosebită vitejie în lupta noastră cu tătarii. Aceste alese însuşiri ale lui se 
şade a fi cu cinste răsplătite de către toţi și mai vârtos de către domnul țării. 
De aceea am hotărât să fac căpitan de oaste şi să-l iau de aci înainte în 
slujba mea la palat! 

Radu se făcu tot flăcări de fericire. Dar Laţcu, schimbându-se fără rost 
de pe un picior pe celălalt, grăi nemulţumit: 

— Nu e prea tânăR. Măria ta? 

— La fel de tânăr a fost şi când ţi l-a adus înapoi pe Trăsnet şi ieri, 
când te-a scăpat de la moarte! Și apoi, boierule, vitejia n-are vârstă. Eu îi 
cunosc bine toate isprăvile, E om de nădejde! 

Dana şedea cu capul aplecat pe gherghef și lucra adâncită în gânduri. 
Deodată tresări la zgomotul făcut de niște pași ușori, ce n-ar fi dorit să fie 
auziți. 

Când ridică privirea întrebătoare, în faţa ei era Radu. 

— Mă iartă dacă te turbur din lucru, domniţă Dana, dar am venit să-mi 
iau rămas bun...! 

Fata surâse cu tristeţe şi răspunse: 


— Am aflat de slujbă cu care te-a cinstit vodă! Căpitan de oaste e ceva, 
jupân Radule... La mai mare îţi urez din tot sufletul. 

— Să te-audă Cel de sus! Acum însă, grăi de astă dată Radu cu o 
neașteptată îndrăzneală și nerăbdare, acum cred că-i pot vorbi tatălui 
domniei-tale... despre noi doi pe șleau, neted! 

— Mi-e teamă! E așa de îndârjit! Mai aşteaptă, rogu-te! 

— Ba nu, domniţă! Trebuie s-o lămurim acum, ca să ştiu ce-mi rămâne 
de făcut! Chiar acum mă duc la dânsul! 

— Radule, nu, nu încă. 

Dar tânărul nu mai răspunse, urcă în grabă scările și pătrunse în odaia 
bătrânului sfetnic. 

— Sărutăm dreapta, cinstite boierule! 

Laţcu mormăi ceva ce voia a fi bună ziua. Apoi ridică la el ochii 
întrebători. 

— Am venit să-mi iau rămas bun! 

— Mergi sănătos! 

— Şi mai am a spune ceva, măria ta! Şi anume că, după cum bine ştii, 
preacinstita fiică a domniei tale, Dana, îmi este tare dragă și te rog să mi-o 
dai de soție! 

Bătrânul rămase ca trăsnit. Nu se aștepta la o asemenea îndrăzneață 
cerere. Fu câteva clipe descumpănit; nu ştia ce să facă: să se înfurie, sau să 
se stăpânească? Acum în faţa lui era căpitanul de oaste Radu Bradu și nu 
oșteanul său. Râse cam cu gura altuia şi răspunse molcom, batjocoritor: 

— 'Ţi-o dau, căpitane... 

— Mi-o dai?! ţipă fericit Radu. 

— Ți-o dau... când ai să-mi aduci inelul de aur cu smaragd de pe 
mâna lui Dragoş-Vodă! 

Radu se-ncruntă de acest joc al bătrânului și grăi: 

— Dar cum o să ajung eu vreodată să am acest preţios inel din 
strămoşi al măriei sale Dragoş-Vodă?! Asta e cu neputinţă! 

— La fel ca şi Dana să-ţi fie soaţă, căpitane Radule! 

Casa din Baia, unde trăgea boierul Bale, când treburile ce le avea la 
domnie îi cereau să fie în cetatea de scaun, nu era prea arătoasă, dar avea în 
faţă o grădină mare şi bogată, plină cu tot soiul de pomi roditori şi flori cu 
nemiluita. Îşi alesese într-adins această locuință, pentru că putea să vadă 
bine de la fereastră pe aceia care-i intrau în curte şi mai ales să-i împiedice 
ușor de a veni în casă la nevoie, dacă sosirea lor nu era dorită. 


Radu găsi poarta deschisă şi câinii legaţi. Nici pomeneală de vreun 
slujitor, nici în preajma casei, nici la cuhne şi nici la grajduri. 

— Măi, să fie! se miră Radu, s-ar spune că spre a te păzi bine, trebuie 
să te lipseşti mai întâi de paznici. Boierul Bale nu vrea să vadă și să ştie 
nimeni de venirea mea? Sau pe altcineva vrea el să-l ferească de a fi văzut?! 
Să fiu cu mare băgare de seamă: aci nu se petrec lucruri curate! 

Cât îl năpădiseră aceste gânduri, îi fu destul ca să ajungă la ușa casei 
ce se deschise uşor, fără a scârțâi, de cum puse mâna pe clanța groasă și 
grea de fier. Şi-n faţa lui se ivi surâzător chiar stăpânul casei, boierul Bale, 
care-i spuse: 

— Bine ai veirât, căpitane Radule! 

— Bună seara, boierule, și bine te-am găsit! Ai şi aflat? 

— De azi-dimineaţă până acum? Măcar că ţi se cuvenea mai mult după 
lupta de deunăzi cu tătarii. 

Radu dădu din cap cu amărăciune: 

— Aşa socoteam şi eu, boierule! Dar și Dragoş-Vodă, ca şi fostul meu 
stăpân... Au crezut că dacă mă face căpitan de oaste o să mă socotesc în al 
nouălea cer! He, he, ştiu eu ce le-ar trebui ăstora, oftă el. 

Bale stătu puţin la îndoială: „Oare, cugetă el, ceea ce spune Radu e 
adevărat, sau se preface?” Şi-l întrebă neted: 

— Ascultă, căpitan Radule, mă iartă că sunt nevoit să m-amestec în 
trebile domniei tale de suflet. Dar cum se potriveşte dragostea ce o ai pentru 
Dana, fiica Laţcului, cu ura ce o arăţi pentru tată-său? 

Radu îşi ridică fruntea, îl privi ţintă pe Bale şi rosti, strâmbându-și 
buzele într-un rânjet de mânie: 

— Află, cinstite boierule, că eu trebuie să-mi iau gândul de la această 
fată, care, după cum mi-a dat a-nţelege tată-său, nu-i de nasul meu! 

— Cum aşa?! vroi să afle mai mult Bale. 

— Cbiar astăzi, după ce vodă m-a făcut căpitan de oaste, am crezut că 
i-o pot cere pe fie-sa de soție... Ştii ce mi-a răspuns? Că mi-o va da atunci 
când îi voi aduce inelul de pe mâna lui Dragoș-Vodă! 

— Ha, ha, râse Bale, adică niciodată. Şi-a cam bătut joc de domnia ta, 
căpitane! 

— Ce cam? Şi-a bătut joc bine! Asta, după ce m-a trimis în primejdie 
de moarte să i-l aduc pe Trăsnet și după ce m-a pus la butuc! Și ai mai vrea 
să-i iubesc? strigă Radu înfuriat. M-am acrit de ei și de Dragoș cu bunătatea 
lui socotită ca de mere pădureţe, boierule, așa să ştii! 


Bale nu mai spuse nimic, ci, deschizând ușa grea de stejar, îl pofti pe 
Radu într-o încăpere mică, unde se mai aflau doi bărbaţi între două vârste. 

După ce se așezară în jilțuri. Bale grăi: 

— lubiţii mei oaspeţi, dumnealui este bine cunoscutul oștean Radu 
Bradu, de astăzi căpitan de oaste, totuși un mare nedreptăţit atât de către 
fostul său stăpân, Laţcu, cât și de către acela care se află în fruntea țarii. Eu 
îl urmăresc de mult și mi-am dat seama că dumnealui este omul care ne 
trebuie! 

Radu își stăpâni tresărirea ce-l încercase o clipă şi grăi hotărât: 

— Aşa e, boierule! Dar asta numai dacă mi se va da răsplata ce o 
merit. Eu, boierule, nu voi bani, ci să m-ajuţi să fiu şi eu în această ţară, 
dacă socotești că mi se cuvine, ceva mai mult decât un căpitan de oaste! 

— Vei fi maimurele căpitanilor de oaste din Moldova! Și ţi-o spun că 
asta numai de mâna ta atârnă! 

Radu se ridică, bătu cu pumnul în masă și spuse cu ochii în flăcări! 

— Sunt omul măriei tale cu trup şi suflet! Porunceşte și voi aduce la 
îndeplinire totul, dacă-mi stă în putinţă! 

— Îţi stă. Radule. Dar vreau să ştii că nu suntem singuri în această 
luptă ce o vom purta pentru fericirea ţării noastre. Cum ţi-ai dat și tu seama, 
după sfetnicii de taină ce şi-i alege nu Dragoș-Vodă este cel mai potrivit să 
cârmuiască Moldova... 

— Şi nici marele său sfetnic Laţcu! adăugă Radu mânios, luându-i 
cuvântul. 

— Precum ai spus. Așa dară, vom căta să-i înlăturăm pe acești doi 
neisprăviţi cât mai degrabă, spre a-i da ţării un domn într-adevăr vrednic de 
ea! 

— Şi bine ar fi ca acela să fie cine ştiu eu! făcu Radu, zâmbind către 
Bale. 

— S-ar putea să ţi se împlinească dorinţa, căpitane. După ce tu vei face 
ce-ţi vom cere, iată de cine vom fi întăriți. 

Și Bale deschise o ușă tainică, ce nici nu se bănuia a fi în perete, şi în 
odaie intră un tătar, după înfățișare una din căpeteniile oştirii tătărăşti. 

— Dumnealui — spuse Bale — este trimisul hanului Ghirai, care a primit 
bucuros să ne ajute, ca să-l ajutăm cândva și noi la nevoie. Și la un loc 
ascuns, numai de noi știut, aşteaptă oastea prietenă semnul nostru! 

— De-i așa, nimic nu ne poate întoarce din cale! strigă Radu plin de 
bucurie. Și gândurile mele vor fi de asemenea îndeplinite. Spuneţi ce 


trebuie să fac, spre a-mi lua din timp toate măsurile? 

— După cum am aflat, se pregăteşte peste câteva zile, o nouă 
vânătoare, că Dragoş-Vodă e mai mult vânător, decât domnitor! râse 
batjocoritor Bale, iar toți ceilalți îi ţinură hangul. La această vânătoare 
domnească, știu că lui Dragoş-Vodă îi place a-l avea lingă el — şi aci Bale își 
țuguie buzele iarăşi a batjocură — pe marele sfetnic între sfetnici, Laţcu... 

— Așa e, boierule! întări Radu. 

— Ce-ţi cerem noi? Să faci în aşa fel la vânătoare, ca să-i răzleţeşti pe 
cei doi buni prieteni de ceata celorlalți vânători... să-i îndepărtezi, să-i 
atragi către un loc de prăpastie, iar noi ne vom ivi la timp potrivit, spre a le 
face vânt în adâncul genunii... şi Dumnezeu să-i ierte! 

— Amin! glăsui Radu râzând. Ce-mi cereți este cât se poate de ușor. 
Dar mai întâi să ştim codrii pe unde se va face vânătoarea, să ne gândim 
bine ce locuri sunt mai prielnice pentru bună aducere la îndeplinire a 
planului nostru, că de vom da greş cumva, moartea ni s-a tras tuturor! 

— Tânăr eşti, Radule, dar ai grăit cu înțelepciunea unui bătrân! 

Tânărul căpitan tăcu câteva clipe, parcă furat de gânduri. Bale îl 
întrebă îngrijorat: 

— De ce ai rămas aşa? 

— Mă gândesc — spuse Radu rar — dacă n-ar fi bine să-i ajutăm pe cei 
doi să păşească în genune, dându-le ghes cu două săgeți bine ţintite din 
depărtare... 

— Să ne mai gândim... şi om vedea care va rămâne ultima hotărâre! 

Munţii răsunau de buciume şi sunete prelungi și tremurătoare de corn. 
Bătăiaşii goneau vânatul înspăimântat către poiana luminoasă înconjurată 
de fagi, cu coroanele larg desfăcute și umbroase. În partea dinspre apus se 
aţinteau trei vânători: doi, în puterea vârstei, bine legaţi, iar al treilea, tânăr 
şi subțire. Aceștia erau Dragoș-Vodă, marele sfetnic Laţcu și căpitanul 
Radu. Pe lângă ei se tot învârteau boierul Bale și încă vreo trei boiernași, 
care luau parte pentru întâia oară la o vânătoare domnească, aceasta în urma 
rugăminţii călduroase a lui Bale către Dragoş-Vodă. 

Dar puţin mai sus, într-o peşteră ascunsă de o perdea deasă de brazi, 
aştepta o oaste pregătită de boierul Bale, să iasă când o auzi trei sunete 
scurte de corn. Făcuse această, după ce se sfătuise îndelung cu Radu, cu 
tătarul trimis de han și cu prietenii săi, duşmani de moarte voievodului 
Moldovei. 


Radu îi spusese că nu e bine ca oastea, ce urma să desăvârşească cele 
începute de ei, să fie adăpostită în pădure, la vederea oricui. Așa, în gura 
peșterii, nu se uita nimeni, şi oștenii puteau să aștepte nestingheriți semnul 
hotărât. 

lată insă că, îndată după intrarea în peşteră a oștenilor lui Bale, 
deasupra stâncii de la intrare se iviră ca prin farmec, din necunoscut, vreo 
zece bărbaţi tot unul și unul, înarmaţi până-n dinţi şi fiecare purtând câte un 
brad în braţe. 

În poiană, Dragoș-Vodă dete semnul de începere al vânătorii, săgetând 
primul căprior ce-i trecu pe dinainte. Domnul se aplecă să vadă mai bine de 
câţi ani este după corniţe, când deodată boierul Bale puse cornul la gură, 
sună scurt de trei ori, apoi se repezi cu spada scoasă la vodă, iar slujitorii 
ce-l însoțeau pomiră de asemenea cu spadele asupra lui Dragoş-Vodă şi a 
lui Laţcu. Dar în aceeași frântură de clipă, Radu, ducându-și degetele la 
gură, scoase un şuierat înfiorător și cu palele în amândouă mâinile se ridică 
pe cal în picioare; sărind pe deasupra lui Vodă, căzu drept în faţa lui Bale, 
căruia îi reteză capul dintr-o lovitură, iar calul acestuia, nechezând 
înspăimântat, pomi în goană cu călărețul descăpăţânat, bălăbănindu-se în șa. 

Apoi, Radu îl îmbrânci pe Dragoș-Vodă într-o tufă și sări în apărarea 
lui Laţcu. Din două lovituri isprăvi cu ceilalți patru oșteni dușmani. 

Toate acestea se petrecuseră fulgerător, aşa încât, atunci când sosi 
oastea lui Dragoș, ce era ascunsă în brădet, treaba se terminase. 

Dragos-Vodă veni râzând spre Radu şi-l îmbrăţişa cu dragoste: 

— Dar cum se face, căpitan Radule, că oastea lui Bale, despre care mi- 
ai spus, nu s-a arătat la al treilea sunet de corn? 

— Se află prinsă ca-n oală. Am avut eu grijă să pun la gura peşterii 
zece vânători de-ai mei, care i-au astupat cu trunchiuri de brazi și au înțepat 
cu sulițele pe cei ce au îndrăznit să iasă. Acum ești încredinţat, măria ta, ce 
urmărea jivina aceea spurcată de Bale, pe care iată-l prăbuşit mai încolo cu 
gâtul tăiat, păscând iarbă verde? L-ai văzut cum se năpustise asupra măriei 
tale? Şi credea că în aceeași clipă am să sar și eu să-ți iau viaţa, așa după 
cum ne înțeleseserăm! 

Domnul, cu ochii scăldaţi în lacrimi, îl îmbrăţișa din nou pe Radu şi-l 
strânse cu putere, sărutându-l pe amândoi obrajii şi spunându-i: 

— Radule, fratele meu, cum să-ţi mulțămesc că mi-ai scăpat viaţa? De 
nu erai tu, acum mă aflam eu în locul lui Bale. 

Radu zâmbi fericit şi răspunse cu sfială: 


— Slăvite doamne, oare vorbele ce mi le-ai rostit, făcându-mi marea 
cinste de a-mi spune „frate” şi faptul că l-am păstrat țării în viaţă pe 
voievodul său nu e destulă răsplată? 

— Nu, Radule, grăi vodă cu tărie, nu! Se cade a-ţi răsplăti și în altfel 
marea ta dragoste şi credință! 

Și vodă îşi privi spadă, apoi cordonul cu cataramă de aur, junghiul 
vânătoresc cu plasele de aur încrustate cu pietre scumpe. Dădu din cap, 
spunându-și sieși: „Nu!” Deodată își trase din deget inelul de aur cu 
smaragd și, întinzându-l lui Radu, îi spuse: 

— lată, mult iubitul meu, căpitan Radule, îți dăruiesc această podoabă 
de mare preț ce o am, după cum bine știi, de la preavestitul împărat Ioniță al 
românilor și bulgarilor, și să-l porți sănătos, să-ţi aducă norocul dorit și să te 
străduieşti prin vitejia ta a-l merita toată viaţa ce-ţi stă înainte! 

Un freamăt de glasuri ce-l întrecea pe acela al frunzelor din codru se 
auzi în poiana înţesată de vânători. Boierul Laţcu holbase ochii cât cepele și 
nu-i venea să creadă ce vede. Iar Radu îşi scutură capul, își plimbă mâna 
peste faţa-i lac de sudoare, se ciupi de degete și se încredința în cele din 
urmă că totuși nu visează. Apoi întrebă, adânc uimit: 

— Mărite doamne, nu e prea mult? Acest inel, purtat până acum numai 
de oameni încoronați, să fie pus în degetul unui oștean ca mine, fie el şi 
căpitan de oaste? 

— Radule, îl mustră Dragoş-Vodă, vrei şi mă superi acum? Dacă nu 
erai tu, acest inel îşi pierdea orice preţ pentru mine. Așa, el este acum al 
aceluia ce a scăpat viaţa unui cap încoronat Și e mult! Primeşte-l dară cu 
aceeași dragoste cu care eu ţi-l dăruiesc! 

Radu își întinse mâna dreaptă către vodă, iar ochii și-i aţinti 
pătrunzători asupra boierului Laţcu, care rămăsese ca prostit! Vodă îi puse 
lui Radu inelul în deget, apoi vru să-l îmbrăţișeze pentru a treia oară, dar 
tânărui căpitan se lăsă în genunchi și, prinzându-i dreapta domnului, i-o 
sărută cu adâncă recunoştinţă şi evlavie. Apoi se întoarse la locu-i, puţin 
întristat. 

— Se pare că nu eşti prea bucuros de darul ce ţi-am făcut, Radule? 
băgă de seamă vodă. 

Privindu-l descumpănit, căpitanul răspunse răspicat: 

— Aşa este, doamne, nu sunt prea bucuros; dar alta e pricina, decât 
aceea ce o crede măria ta! 

— Doresc să aflu neîntârziat această pricină! 


Radu îl privi din nou pe boierul Laţcu, care-i făcu un semn tainic cu 
mâna. Dragoş-Vodă, deşi se uita drept înainte, văzu semnul cu coada 
ochiului și, încruntându-se puţin, grăi: 

— Aci este ceva la mjiloc. Vreau să nu mi se ascundă nimic, dar nimic. 
Ai înţeles, căpitan Radule? 

— Ascult şi mă supun, slăvite doamne! răspunse oftând tânărul. lată 
pricina pentru care nu m-am putut bucura de acest nepreţuit dar, așa după 
cum am simţit eu într-adevăr și după cum s-ar fi cuvenit! Sunt câţiva ani 
bunișori de când mă aflu în slujba boierului Laţcu. Și lumina vieţii mele 
aspre de oștean a fost în tot acest timp preacinstita și frumoasa fiică a 
marelui sfetnic. Am cătat a-i sluji stăpânului meu cu toată dragostea și 
credinţa, neprecupeţindu-mi viaţa chiar. 

— Le ştim toate acestea! îl întrerupse Dragoș-Vodă. 

— Păstrând această dragoste fără de prihană în sufletul meu, am visat 
şi eu, ca orice tânăr, la aleasa inimii mele și, după multe chinuri și îndoieli, 
abia când măria ta m-ai investit căpitan de oaste, am cutezat a i-o cere pe 
jupâniţa Dană de soţie. 

— Şi? 

— Şi boierul Laţcu mi-a răspuns răspicat că o să mi-o dea când îi voi 
aduce inelul ce împodobește mâna măriei tale, prea înălțate, doamne; adică, 
precât socoteam eu pe atunci, niciodată! Cum aș fi putut cuteza eu să cred, 
şi cum s-ar fi putut vreodată ca acest inel și fie în mâna mea... să fie al 
meu, şi eu să-l duc boierului Laţcu? 

Domnul își ridică sprâncenele cu adâncă mirare şi se uită întrebător la 
Laţcu, nevenindu-i să creadă cele auzite. Dar acesta își plecă ochii și nu 
îndrăzni să-i înfrunte privirile. Dragoş-Vodă râse către Radu și-i grăi cu 
blândeţe: 

— lată, căpitan Radule, că în viaţă ne putem aştepta şi la lucruri 
neașteptate totuși. 

— Aşa-i, strălucite stăpâne! Şi acum, iată de ce bucuria mi-a fost pe 
jumătate, că... nu mă prea îndur să-i dau inelul acesta de două ori preţios şi 
scump pentru mine: că a fost purtat de împărații Asănești și apoi de măria 
ta. Mă găsesc în grea cumpănă și nu ştiu cum s-o scot la capăt, numai să pot 
păstra inelul ce mi l-a dăruit domnul meu. 

Un freamăt de neliniște se ridică din mijlocul vânătorilor. Dragoş-Vodă 
ridică mâna şi spuse: 


— Bănuiesc din ce pricină se lasă greu boierul nostru Laţcu, dar aci eu 
nu mai am nici o putere. Părintele este liber să hotărască, în deplină 
înţelegere cu fiica sa, care va fi cinstita mea fină. Dar eu socotesc că inelul 
ce ţi-am dăruit, căpitan Radule, nu-i de ajuns, întrucât el, nefiind un inel 
fermecat din basme, nici nu te poate face nevăzut, nici bogăţie la poruncă 
nu-ţi poate aduce! Acum, boierul Laţcu este legat de tine prin făgăduiala ce 
ti-a făcut, de-i vei aduce inelul. ÎI văd că încă şade pe gânduri și-l ghicesc. 
Şi ca să-ţi răsplătesc cum se cuvine vitejia şi credinţa de care ai dat dovadă, 
să ştii că de azi înainte eşti căpetenia căpitanilor de oşti ale Moldovei și te 
socotesc mâna mea dreaptă! 

Proaspătul căpitan căzu în genunchi dinaintea domnului și-i sărută din 
nou mâna. Domnul îl ridică şi-l îmbrăţișa, sărutându-l pe amândoi obrajii. 

Apoi, privindu-l pe Laţcu cu adânc înţeles, îi grăi! 

— Domnia ta, boier Laţcule, nu ai nimica de spus în această fericită 
împrejurare? 

Laţcu zâmbi şi răspunse grăbit: 

— Ba da, măria-ta! Inelul ce mi se cuvine i-l dăruiesc marelui căpitan 
Radu Bradu ca dar de nuntă din partea mea! Și luându-l de braţ pe Radu, îi 
grăi cu nespusă blândeţe: Hai, ginere, că Dana ne-o fi așteptând cu sufletul 
la gură! 

Radu îi sărută dreapta apăsat şi-i răspunse fericit: 

— Hai, tată socrule! Tot pe voia domniei tale a fost, că iată, la nuntă 
voi veni călare pe Fulger, dar nu ca vornicel, ci ca cinstit mire! 


SFÂRŞIT 


